
הכנסת העשרים
מושב שלישי
<פרוטוקול מס' 450>
מישיבת ועדת החוקה, חוק ומשפט
יום שלישי, ב' באב התשע"ז (25 ביולי 2017), שעה 11:00
<סדר היום:>
<הצעת חוק-יסוד: ירושלים בירת ישראל (תיקון – רוב מיוחס)>
נכחו:

<חברי הוועדה:> 
ניסן סלומינסקי – היו"ר
זאב בנימין בגין

ענת ברקו

יעל גרמן

שולי מועלם-רפאלי

מרב מיכאלי

מיכאל מלכיאלי

רויטל סויד

אוסאמה סעדי

עודד פורר

טלי פלוסקוב

נורית קורן

מיכל רוזין

אלעזר שטרן

חברי הכנסת:

טלב אבו עראר

זוהיר בהלול

נאוה בוקר

מיכל בירן

ענת ברקו

יהודה גליק

מסעוד גנאים

תמר זנדברג

דב חנין 

יעל כהן פארן

מנחם אליעזר מוזס

אוסאמה סעדי

טלי פלוסקוב
<מוזמנים:> 
	מנכ"ל משרד ירושלים ומורשת, משרד ראש הממשלה 
	–
	רן ישי

	ראש תחום משפט ציבורי, מח' ייעוץ וחקיקה, משרד המשפטים 
	–
	איל זנדברג

	מתמחה, מח' ייעוץ וחקיקה, משרד המשפטים 
	–
	דניאל שטאובר

	עוזרת למשנה ליועמ"ש, משרד המשפטים 
	–
	שרית שפיגלשטיין

	מנהל אגף תיאום ובקרה, משרד הפנים 
	–
	ליאור פנחס שחר

	מנהלת מחלקת חקיקה, לשכת עורכי הדין 
	–
	דנה בוסקילה

	שדלן/ית (גלעד יחסי ממשל ולובינג), מייצג/ת את עיריית ירושלים
	–
	איתן אלון


<ייעוץ משפטי: >
גור בליי
אפרת חקאק – עוזרת ליועץ המשפטי
<מנהל הוועדה:>
אסף פרידמן
<רישום פרלמנטרי:>
אור שושני
<הצעת חוק-יסוד: ירושלים בירת ישראל (תיקון – רוב מיוחס)>
<היו"ר ניסן סלומינסקי:>
בוקר טוב - - -

<דב חנין (הרשימה המשותפת):>
אני מבקש הערה לסדר.

<היו"ר ניסן סלומינסקי:>
רגע, רגע. בוקר טוב לחבריי חברי הכנסת, בוקר טוב לחבריי מהממלכה ובוקר טוב לאלה שהצטרפו אלינו, גם אנשי התקשורת. אנחנו פותחים את הדיון בהצעת חוק יסוד: ירושלים בירת ישראל, של חברת הכנסת שולי מועלם ואחרים. היא עוד לא נמצאת אז אנחנו - - -

<דב חנין (הרשימה המשותפת):>
אולי כדאי לא לדון בזה, יכול להיות שזה לא כזה חשוב למציעים. 

<מיכל רוזין (מרצ):>
אני רוצה לקבל הבהרה: האם זה כבר על סדר היום מחר במליאה? כי ככה נאמר לנו אתמול בערב במליאה. האם אנחנו מביאים לוועדה דיון בפעם הראשונה כשכבר ידוע שהוא עולה להצבעה מחר?

<היו"ר ניסן סלומינסקי:>
אני לא יודע, לצערי - - -

<רויטל סויד (המחנה הציוני):>
כך שלא חשוב מה נגיד. 

<מיכל רוזין (מרצ):>
בדיוק, הדיון הזה בעצם מיותר. 

<היו"ר ניסן סלומינסקי:>
לצערי, מסדר היום של אתמול לפחות, אתם יודעים טוב שהשליטה שלי בנעשה במליאה היא אפס. 

<מיכל רוזין (מרצ):>
יושב-ראש הקואליציה פה, אז אולי הוא יענה לנו האם אנחנו דנים בחוק לחינם כי ברור שהוא עולה מחר להצבעה, בלי קשר למה שנגיד או יעלה לדיון. 

<דוד ביטן (הליכוד):>
אני אענה לך - - -

<רויטל סויד (המחנה הציוני):>
השאלה היא בעצם האם יכול להיות שחוק יסוד עולה בפעם הראשונה על שולחן הוועדה, כאשר מחר - - -

<דוד ביטן (הליכוד):>
זה לא חוק יסוד, זה תיקון לחוק יסוד. 

<דב חנין (הרשימה המשותפת):>
זה חוק יסוד. 

<דוד ביטן (הליכוד):>
הנה אני עונה לכם - - -

<היו"ר ניסן סלומינסקי:>
לא, לא, רבותיי - - -

<דוד ביטן (הליכוד):>
אבל שאלו אותי שאלה. 

<היו"ר ניסן סלומינסקי:>
אז מה?

<דוד ביטן (הליכוד):>
זה תיקון לחוק יסוד, זה לא חוק יסוד. 

<רויטל סויד (המחנה הציוני):>
מה זה משנה? זה חוק יסוד. 

<דוד ביטן (הליכוד):>
דבר שני - - -

<רויטל סויד (המחנה הציוני):>
חוק יסוד זה אחד הדברים החשובים ביותר במדינת ישראל.

<היו"ר ניסן סלומינסקי:>
לא, דוד, דוד - - -

<דוד ביטן (הליכוד):>
רגע, תן לי לענות להם. 

<היו"ר ניסן סלומינסקי:>
לא, דוד - - -

<דוד ביטן (הליכוד):>
זה יעלה רק אם פה יסתיים הדיון. 

<רויטל סויד (המחנה הציוני):>
זה שתגיד שזה לא חוק יסוד לא ישנה את העובדה שזה חוק יסוד. מדובר בחוק יסוד. אתה רוצה לתקן חוק יסוד. תענה לנו - - -

<דוד ביטן (הליכוד):>
יש הבדל בין חוק יסוד, שאפשר לעשות בו - - -

<היו"ר ניסן סלומינסקי:>
לא, דוד, לא ככה, אתה לא מבין שככה נגיע לשעה שתיים עם הוויכוח רק על זה. 

<דוד ביטן (הליכוד):>
אל תדאג, אני אדבר בדיוק חצי דקה. חצי דקה ליפי הנפש של בית המשפט העליון. אני רוצה להגיד משהו - - -

<דב חנין (הרשימה המשותפת):>
מי יפה נפש?

<דוד ביטן (הליכוד):>
מי שיודע יודע. 

<מיכל רוזין (מרצ):>
אני יפת נפש ואני מתגאה בזה, אני לא מתביישת בזה. זה לא קללה, זו מחמאה. 

<רויטל סויד (המחנה הציוני):>
בדיוק. אנחנו מגני בית המשפט העליון. 

<מיכל רוזין (מרצ):>
לצערי הרב אצלך זה הפך - - -

<דוד ביטן (הליכוד):>
גם אני מגן, לא רק אתם - - -

<היו"ר ניסן סלומינסקי:>
די, אני מבקש - - -

<מיכל רוזין (מרצ):>
- - - יפת נפש. דוד, יצא לך. אבל מה זה הדברים האלה - - -

<רויטל סויד (המחנה הציוני):>
מי שבית המשפט העליון חשוב לו הוא יפה נפש?

<מיכל רוזין (מרצ):>
השב"כניקים הם שמאלנים ואנחנו יפי נפש. 

<דוד ביטן (הליכוד):>
רגע, תנו לי לענות לכם, לא יעזור לכם כלום - - -

<מיכל רוזין (מרצ):>
השב"כניקים הזויים ושמאלנים והם תכף גם יפי נפש. 

<דוד ביטן (הליכוד):>
בחוק יסוד בנושא הלאום קיבלתי את העמדה של היועץ המשפטי של הכנסת, שאמר לי שמדובר בחוק יסוד חדש וצריך לעשות עליו דיונים, ולמרות שרציתי, דחיתי את הנושא לפגרה - - 

<רויטל סויד (המחנה הציוני):>
אתה בעצם מודה שמחר זה הולך לעלות במליאה. 

<דוד ביטן (הליכוד):>
- - אבל כאן מדובר על תיקון של חוק יסוד, לא בחוק יסוד חדש. 

<רויטל סויד (המחנה הציוני):>
אז אתה מודה שמחר זה כבר עומד לעלות במליאה. 

<קריאות:>
- - -

<רויטל סויד (המחנה הציוני):>
ביטן, אז אתה מודה? אז רק תאשר לנו שזה עולה מחר, עוד לפני שבכלל פתחנו את הדיון. 

<קריאות:>
- - -

<עבד אל חכים חאג' יחיא (הרשימה המשותפת):>
- - - אתה פוגע בתהליך השלום - - -

<דוד ביטן (הליכוד):>
אתם פוגעים בשלום, אתם לא רוצים שלום בכלל, אל תבלבל את המוח. 

<רויטל סויד (המחנה הציוני):>
מה קשור עכשיו שלום?

<קריאות:>
- - -

<היו"ר ניסן סלומינסקי:>
דוד, אתה רוצה שאני אוציא אותך? אני מבקש, אף אחד לא מדבר בלי לקבל אישור. 

<דב חנין (הרשימה המשותפת):>
אני ביקשתי הערה לסדר. 

<היו"ר ניסן סלומינסקי:>
אז ביקשת, זה עוד לא אומר כלום.

<קריאות:>
- - -

<מיכל רוזין (מרצ):>
אני חושבת שקיבלתי תשובה לשאלה שלי: זה עולה מחר במליאה, לא משנה אם זה יאושר פה או - - -

<היו"ר ניסן סלומינסקי:>
מיכל, אני מבקש - - -

<דוד ביטן (הליכוד):>
אם תסיימו את התהליך הזה אז זה יעלה מחר - - -

<היו"ר ניסן סלומינסקי:>
דוד, אני מבקש, דוד, אני מבקש - - -

<מיכל רוזין (מרצ):>
מה זאת אומרת שנסיים? גם אם נדון עד שמונה בערב?

<היו"ר ניסן סלומינסקי:>
מיכל, אני מבקש פעם ראשונה, די. 

<דוד ביטן (הליכוד):>
- - - תני לי לצאת - - -

<מיכל רוזין (מרצ):>
לא, אל תלך, כי אתה נותן תשובות אמתיות. ליפי הנפש, שצריכים להבין מה קורה מחר במליאה. 

<דוד ביטן (הליכוד):>
אנחנו שומרים על בית המשפט יותר מכם - - -

<מיכל רוזין (מרצ):>
בטח. עם די-ניין. אתם שומרים על בית המשפט עם די-ניין. 

<דוד ביטן (הליכוד):>
אנחנו שומרים עליו יותר מכם. יותר מכם. יותר מכם. 

<רויטל סויד (המחנה הציוני):>
אתם מנסים להכריע אותו. אבל תראה מה קרה בפולין, עשרות אלפים יצאו להפגין. 

<דוד ביטן (הליכוד):>
אתם לא שומרים על בית המשפט, אתם משתמשים בבית המשפט, יש הבדל גדול. 

<מיכל רוזין (מרצ):>
ממש.

<רויטל סויד (המחנה הציוני):>
אתם רוצים - - - לשנות. להחליף שופטים, את כולם. 

<דוד ביטן (הליכוד):>
הם הרגיזו אותי, אני הולך. 

<היו"ר ניסן סלומינסקי:>
רבותיי, אני מבקש. אנחנו מתחילים את הנושא של הצעת חוק - - -

<דב חנין (הרשימה המשותפת):>
אפשר הערה לסדר?

<היו"ר ניסן סלומינסקי:>
אחר כך. לאט-לאט. אני מבקש לחזור למסגרת, ומי שינסה להתפרץ כל הזמן, אני אוציא אותו החוצה עד ההצבעה. 

<דב חנין (הרשימה המשותפת):>
אפשר להעיר הערה?

<היו"ר ניסן סלומינסקי:>
אני אתן לך כשנתחיל. 

<מיכל רוזין (מרצ):>
יש פה אנשים רציניים בבית הזה, יפי נפש. 

<היו"ר ניסן סלומינסקי:>
רבותיי, אני מבקש. התחלנו את הדיון ומאחר ששולי לא נמצאת, אני מבקש - - -

<דב חנין (הרשימה המשותפת):>
אולי כדאי לא לדון בהיעדרה של שולי, יכול להיות שיש לה דברים חשובים להגיד. 

<היו"ר ניסן סלומינסקי:>
אני מבקש מגור - - -

<מיכל רוזין (מרצ):>
אולי נתחיל בלהבין את המפה של ירושלים ומה זה אומר החוק הזה. 

<היו"ר ניסן סלומינסקי:>
כשתהיה לך זכות דיבור את תוכלי להסביר - - -

<מיכל רוזין (מרצ):>
לא אני, צריך להביא מומחים. למה אין פה מומחים? למה לא הוזמנו? כי זה תהליך מחטף, להעביר את זה צ'יק-צ'ק, כדי שמחר במליאה ביטן יוכל לאשר את זה. 

<יעל גרמן (יש עתיד):>
צודקת. 

<היו"ר ניסן סלומינסקי:>
מיכל, אני לא רוצה להתחיל עם הקריאות.

<מיכל רוזין (מרצ):>
איפה המומחים? אני שואלת אותך, מנהל הוועדה, האם הוזמנו מומחים מארגונים שונים כדי להסביר לנו על גבולות ירושלים ומה אומרת הצעת החוק?

<היו"ר ניסן סלומינסקי:>
עזוב. גור, תסביר בבקשה את הצעת החוק. 

<דב חנין (הרשימה המשותפת):>
רגע, אני ביקשתי הערה לסדר. 

<היו"ר ניסן סלומינסקי:>
אני אתן לך עוד מעט.

<דב חנין (הרשימה המשותפת):>
אבל אתה מתחיל כבר את הנושא. 

<היו"ר ניסן סלומינסקי:>
אני רוצה להציג את הנושא, להציג על מה מדובר, ואחר כך אתן לך הערה - - -

<דב חנין (הרשימה המשותפת):>
לא, הערה לסדר היא לפני הנושא. 

<מיכל רוזין (מרצ):>
אפשר לקבל תשובה האם הוזמנו ארגונים ומומחים? זו שאלה לגיטימית. 

<היו"ר ניסן סלומינסקי:>
את לא קיבלת רשות דיבור ואת לא תקבלי תשובה בלי רשות דיבור, נקודה. 

<מיכל רוזין (מרצ):>
אני חושבת שזו שאלה לגיטימית שצריכה להישאל בחוק כזה חשוב. האם יש פה ארגונים שיכולים להסביר לנו  את המפה, להסביר לנו על ירושלים ולומר לנו מי בשטח מוניציפלי ומי לא? האם יש פה נציגי עיריית ירושלים, שיסבירו מה נשאר מחוץ לחומה, מה נשאר בתוך החומה, מה הם השטחים המוניציפליים שעיריית ירושלים מחויבת בשירותים בהם לעומת שטחים שהם מחוץ למוניציפלי של ירושלים והיא עדיין נותנת להם שירותים?

<היו"ר ניסן סלומינסקי:>
מיכל, את כבר בקריאה ראשונה ובדרך הזה את תהיי בחוץ. אני אומר לך שוב, אני לא אתן לך לפוצץ את הישיבה - - -

<מיכל רוזין (מרצ):>
אני שואלת שאלות לגיטימיות ונכונות. אני ממש מבקשת שיתקיים פה דיון הולם, הגון, תקין - - -

<היו"ר ניסן סלומינסקי:>
מיכל, פעם שנייה. 

<יעל גרמן (יש עתיד):>
אבל היא שואלת שאלות רלוונטיות.

<היו"ר ניסן סלומינסקי:>
אז מה, אז בגלל זה אפשר לפוצץ ישיבה? גמרנו. 

<מיכל רוזין (מרצ):>
אני לא מפוצצת ישיבה, אני שואלת שאלות רלוונטיות, והעובדה שאין לך תשובה היא הסיבה שאתה אומר שאני מפוצצת ישיבה. 

<היו"ר ניסן סלומינסקי:>
מיכל, פעם שנייה. את נמצאת כבר פעם שנייה - - -

<מיכל רוזין (מרצ):>
שאלה מאוד רלוונטית למנהל הוועדה: האם הוזמנו עיריית ירושלים וארגונים שונים, כדי שייתנו לנו הסבר על המפה הזאת - - -

<היו"ר ניסן סלומינסקי:>
מיכל, פעם שלישית, אני מבקש שתצאי החוצה.

<מיכל רוזין (מרצ):>
שיסבירו לנו מה קורה בירושלים, מה הם השטחים המוניציפליים של ירושלים - - -

<היו"ר ניסן סלומינסקי:>
מיכל, תצאי החוצה לעשר דקות.

<מיכל רוזין (מרצ):>
- - - על מה החוק הזה מדבר. 

<היו"ר ניסן סלומינסקי:>
ביקשתי ממך, תצאי החוצה לעשר דקות. 

<מיכל רוזין (מרצ):>
אני אארגן את הדברים שלי ואצא. 
<היו"ר ניסן סלומינסקי:>
גור, תעשה - - -

<מיכל רוזין (מרצ):>
אבל אני רוצה שתקבלו תשובות. כי לא נראה לי שתקבלו תשובות. 

(11:10, חברת הכנסת מיכל רוזין מוּצאת מאולם הדיונים). 

<יעל גרמן (יש עתיד):>
אני חושבת שהשאלות של מיכל הן שאלות חשובות - - -

<היו"ר ניסן סלומינסקי:>
בסדר, אז תשאלו, אני אתן לכם לשאול, אבל - - -

<יעל גרמן (יש עתיד):>
אבל לפני שאנחנו - - -

<היו"ר ניסן סלומינסקי:>

לא, זה לא קשור - - -

<דב חנין (הרשימה המשותפת):>
אי אפשר בלי לתת הערה לסדר - - -
<היו"ר ניסן סלומינסקי:>
את יודעת טוב מאוד שמפרסמים ומי שרוצה מגיע ומי שלא רוצה לא מגיע. 

<עבד אל חכים חאג' יחיא (הרשימה המשותפת):>
אבל צריך להזמין אנשים, לא להסתפק רק בפרסום. 

<יעל גרמן (יש עתיד):>
צריך להזמין את עיריית ירושלים, גורמי - - -

<היו"ר ניסן סלומינסקי:>
לא צריכים, וכשנדון על החוק אתם תבינו למה לא צריך. 

<דב חנין (הרשימה המשותפת):>
למה לא צריך?

<יעל גרמן (יש עתיד):>
הרי אתה רוצה לדון בחוק על - - -

<היו"ר ניסן סלומינסקי:>
החוק הוא לא על זה, הוא לא על להגדיל גבולות. החוק הוא בנושא של הגדלת האחוז: מרוב ל-80 אחוז. אז מה זה קשור למומחים לגבולות וכל זה? אנחנו לא הולכים לדון עכשיו על החלת הריבונות על ירושלים, אני רוצה להזכיר לכם שזה קיים - - -

<דב חנין (הרשימה המשותפת):>
יש - - - לבטל את מחנה הפליטים שועפאט. 

<היו"ר ניסן סלומינסקי:>
מאה אחוז, אז מי שרוצה יעלה הצעת חוק לבטל. 

שולי, אני כבר נתתי למישהו אחר - - -

<שולי מועלם-רפאלי (הבית היהודי):>
סליחה, אדוני, הייתי חייבת להיות בוועדת החוץ והביטחון על התקנות של הישיבות - - -

<עבד אל חכים חאג' יחיא (הרשימה המשותפת):>
אתה לא נותן לדב הערה לסדר?

<היו"ר ניסן סלומינסקי:>
לא, אני רוצה שהיא תפתח את הנושא. 

<עבד אל חכים חאג' יחיא (הרשימה המשותפת):>
אבל הערות לסדר מגיעות לפני. 

<היו"ר ניסן סלומינסקי:>
לא, הנה, כבר ראיתי שהערות לסדר מדברות על דברים אחרים, שלא קשורים לנושא. 

<דב חנין (הרשימה המשותפת):>
מי אמר לך? אולי אני - - -

<היו"ר ניסן סלומינסקי:>
אולי פשוט חברי הכנסת לא מודעים לנושא. אז יפתחו, יציגו את הנושא, ואז אתן לכם להגיד את הדברים. אם הדברים שלכם הם רלוונטיים - - -

<דב חנין (הרשימה המשותפת):>
- - - 

<היו"ר ניסן סלומינסקי:>
אבל הנה, מה שמיכל דיברה על השטחים וכל זה, זה לא היה רלוונטי לנושא. 

<דב חנין (הרשימה המשותפת):>
אבל זאת לא הייתה הערה לסדר. 

<היו"ר ניסן סלומינסקי:>
שולי, תציגי, ודב, אני אתן לך אחר כך. 

<יעל גרמן (יש עתיד):>
אבל זו הרי מהותו של החוק, השטחים. 

<היו"ר ניסן סלומינסקי:>
לא, זה לא מהותו של החוק הזה. שולי, בבקשה. 

<שולי מועלם-רפאלי (הבית היהודי):>
אדוני, תודה רבה. סליחה, הייתי צריכה להצביע בוועדת החוץ והביטחון. 

אני מבקשת להציג את הצעת החוק שלי, שאומרת שכל שינוי בעיר ירושלים - - -

<דב חנין (הרשימה המשותפת):>
מה זה שינוי? כל שינוי?

<שולי מועלם-רפאלי (הבית היהודי):>
תגיד, אתה מכיר אותי כאחת שלא מדברת? אם תחכה אני אגיד בדיוק למה אני מתכוונת. 

<דב חנין (הרשימה המשותפת):>
אז אנחנו נשמח לשמוע. מהו "כל שינוי"?

<שולי מועלם-רפאלי (הבית היהודי):>
אני מבקשת לומר שכל העברת שטח משטחה של העיר ירושלים לישות מדינית זרה יצטרך הסכמה של 80 חברי כנסת. 

<דב חנין (הרשימה המשותפת):>
למה לא 120?

<היו"ר ניסן סלומינסקי:>
לא, דב, תן לה לדבר. 

<שולי מועלם-רפאלי (הבית היהודי):>
כי אנחנו חושבים ש-80 זה מצוין. הלוואי שנגיע ל-120.

<יעל גרמן (יש עתיד):>
למה לא משאל עם?

<שולי מועלם-רפאלי (הבית היהודי):>
יש לנו תחושה ברורה שירושלים, לא ראוי לה שתהיה על סדר יום של משא ומתן - - -

<דב חנין (הרשימה המשותפת):>
אז תקבעו 121.

<היו"ר ניסן סלומינסקי:>
לא, לא, לא, דב. 

<שולי מועלם-רפאלי (הבית היהודי):>
אנחנו קובעים את מה שאנחנו רוצים. אבל אם תביא הצעה של 120 אנחנו נתמוך בה מכל וכול. 

<היו"ר ניסן סלומינסקי:>
שולי, את לא עונה לאף אחד שמדבר בלי רשות. 

<יעל גרמן (יש עתיד):>
מה עם משאל עם?

<שולי מועלם-רפאלי (הבית היהודי):>
משאל עם כבר קיים, ואנחנו מבקשים לחזק את ירושלים - - -

<היו"ר ניסן סלומינסקי:>
לא, שולי, את לא עונה למי שלא קיבל רשות דיבור. דב, אני אתן לך לדבר ואני אתן גם ליעל, אבל תנו לה לסיים. 
<דב חנין (הרשימה המשותפת):>
לא, זו שאלה עניינית - - -

<היו"ר ניסן סלומינסקי:>
אני מסכים איתך, אבל בשביל זה יש לך זכות דיבור אחר כך. שולי, בבקשה. 

<שולי מועלם-רפאלי (הבית היהודי):>
מבחינתנו ברור לחלוטין שירושלים לא נמצאת על סדר היום של משא ומתן. אנחנו לא מאמינים בדיבור על כך שחלק מירושלים תהיה בירתה של אותה מדינה פלשתינאית שתמיט טרור על כולנו. אנחנו מבקשים לחסום את האפשרות הזאת, אנחנו מבקשים להגיד שאם רוב הציבור - - -

<יעל גרמן (יש עתיד):>
זה באמת עניינו של - - - זה שינוי חוק יסוד - - -

<שולי מועלם-רפאלי (הבית היהודי):>
נכון, נכון, נכון. 

<עבד אל חכים חאג' יחיא (הרשימה המשותפת):>
למה אתם מפחדים ממשאל עם?

<דב חנין (הרשימה המשותפת):>
כי אולי הרוב יחליט בניגוד לדעתם. אז לא ניתן לו להחליט – זה מה שהם עושים בחוק הזה. 

<יעל גרמן (יש עתיד):>
- - -

<היו"ר ניסן סלומינסקי:>
יעל, אני מבקש, תני לה לסיים. 

<דב חנין (הרשימה המשותפת):>
הם מחזקים את המיעוט, לא את הרוב. הרוב רוצה שלום ואתם תגידו - - -

<יעל גרמן (יש עתיד):>
- - -

<היו"ר ניסן סלומינסקי:>
שקט - - -

<שולי מועלם-רפאלי (הבית היהודי):>
אם אתם רוצים לעשות לי פיליבסטר אז אני אחזור להצבעות שם ואז תדברו עם עצמכם. 

<היו"ר ניסן סלומינסקי:>
לא יהיה פיליבסטר. 

<יעל גרמן (יש עתיד):>
- - - זה פוליטי - - -

<שולי מועלם-רפאלי (הבית היהודי):>
יעל, כל מחשבה שמשהו שנעשה בבית הזה הוא לא פוליטי היא לא מחשבה שמתאימה לך. לכן שינוי של חוק יסוד - - -

<יעל גרמן (יש עתיד):>
אני מסכימה איתך, אבל - - -

<היו"ר ניסן סלומינסקי:>
לא, שולי, אני מבקש לא להתייחס. תסבירי את הצעת החוק, נקודה. יעל, אני מבקש - - -

<דב חנין (הרשימה המשותפת):>
המספר 80 הוא מספר שרירותי, צריך לדבר על 121.

<יעל גרמן (יש עתיד):>
- - - שזה לא העניין. אז אם זה לא העניין אז - - -

<היו"ר ניסן סלומינסקי:>
יעל, יעל, יעל, אני לא רוצה שתלכי בעקבות מיכל. שולי, תציגי את החוק ואחר כך - - -

<שולי מועלם-רפאלי (הבית היהודי):>
אני אגיד את זה בשני משפטים. המטרה היא למנוע - - -

<עבד אל חכים חאג' יחיא (הרשימה המשותפת):>
למנוע תהליך שלום, זה הכוונה. 

<שולי מועלם-רפאלי (הבית היהודי):>
למנוע העברת חלקים מירושלים, אלא אם יש לזה תמיכה של 80 חברי כנסת. מבחינתנו זאת הצעת החוק, היא נוגעת בחוק יסוד, מבחינתנו היא מחזקת - - -
<רויטל סויד (המחנה הציוני):>
למה היא נדרשת? כבר יש לך משאל עם, כבר יש לך 61.

<שולי מועלם-רפאלי (הבית היהודי):>
היא נדרשת כדי לחזק את ירושלים. 

<דב חנין (הרשימה המשותפת):>
הם מפחדים מהרוב. כי מיעוט רוצה להשית את דעתו על הרוב. 

<רויטל סויד (המחנה הציוני):>
אבל יש לך משאל עם. 

<היו"ר ניסן סלומינסקי:>
לא, שולי, את לא עונה - - -

<דב חנין (הרשימה המשותפת):>
מיעוט רוצה להוביל אותנו למלחמה, הרוב רוצה שלום - - -

<היו"ר ניסן סלומינסקי:>
לא, לא, דב, אתה רוצה רשות דיבור? אז - - -

<דב חנין (הרשימה המשותפת):>
אתה לא נותן לי. 

<היו"ר ניסן סלומינסקי:>
לא, אתה לא מאפשר לי - - -

<דב חנין (הרשימה המשותפת):>
אתה סותם לי את הפה, אתה לא מאפשר לי לדבר. 

אתם מיעוט שרוצים להוביל למלחמה. אתם מפחדים מהרוב, שרוצה שלום. 

<רויטל סויד (המחנה הציוני):>
מה מוגדר בהצעת החוק - - -

<היו"ר ניסן סלומינסקי:>
רויטל, לא. 

<רויטל סויד (המחנה הציוני):>
רגע. מה מוגדר כשטח ירושלים? שתענה. 

<היו"ר ניסן סלומינסקי:>
לא. 

<שולי מועלם-רפאלי (הבית היהודי):>
אני מקשיבה ליושב-ראש. 

<היו"ר ניסן סלומינסקי:>
רויטל, יענו לך כשתהיה לך זכות דיבור. 

<רויטל סויד (המחנה הציוני):>
לא, אבל אנחנו רוצים קודם כול תשובות - - -

<היו"ר ניסן סלומינסקי:>
לא, את לא תנהלי את הישיבה. 

<רויטל סויד (המחנה הציוני):>
היא אומרת שלא רוצים ששטח של ירושלים... מה מוגדר אצלה שטח של ירושלים על פי הצעת החוק הזאת?

<היו"ר ניסן סלומינסקי:>
רויטל, כשתהיה לך זכות דיבור תשאלי את השאלות. לא עכשיו. שולי, אם את רוצה להמשיך, בבקשה. 

<שולי מועלם-רפאלי (הבית היהודי):>
אני רק אחזור ואגיד שאנחנו מבקשים שכל שינוי בחוק יסוד: ירושלים, בסעיפים 5, 6 ו-7, ידרוש רוב של 80 חברי כנסת. זהו, זה מה שיש לי להגיד. 

<היו"ר ניסן סלומינסקי:>
תודה. 

<יעל גרמן (יש עתיד):>
אני רק מבקשת לשאול - - -

<היו"ר ניסן סלומינסקי:>
לא, דב היה ראשון. דב, בבקשה. 

<דב חנין (הרשימה המשותפת):>
אני רוצה להעיר הערה לסדר. יש לי הרבה דברים להגיד לגופו של החוק, וכשנפתח בדיון לגופו של החוק אעיר אותם. 

אנחנו פה מביאים לסדר היום של הוועדה דבר שהוא מאוד-מאוד חריג ויוצא דופן. הדבר החריג הזה הוא ביטול העיקרון של שלטון הרוב: רוב הכנסת יחליט שהוא רוצה לעשות שינוי, אבל הוא לא יוכל לעשות את השינוי. 70 חברי כנסת יחליטו שהם רוצים שלום, אבל המיעוט ינצח. זה בעצם מה שהחוק הזה רוצה לקבוע. 

עכשיו, החוק הזה לא מפתיע. אני אומר לך, אדוני היושב-ראש, וביושר, שאתם מפלגת מיעוט שמעדיפה את דרך המלחמה על דרך השלום, ואתם באופן היסטורי כופים את דרך המיעוט שלכם על החברה הישראלית. 

אתם גם פוחדים. במסורת שלנו נאמר "בקש שלום ורדפהו", זו המסורת היהודית, זאת לא המסורת של בית המלחמה שאתם מנהלים פה. אתם מפחדים שרוב העם ירצה ללכת בדרך השלום, ולכן אתם מנסים למנוע מהרוב הזה להחליט באופן דמוקרטי להתקדם לשלום. ולכן אתם אומרים שאתם רוצים מנגנון שלא מאפשר לרוב להחליט. זה מהלך שהוא... דיבר פה קודם יושב-ראש הקואליציה על שינוי חוק יסוד; זה לא סתם שינוי חוק יסוד, זה שינוי התשתית שעליה יושבים חוקי היסוד. התשתית שעליה יושבים כל חוקי היסוד היא התשתית שאומרת שאנחנו חיים בדמוקרטיה שאחד המובנים שלה זה שלטון הרוב, הרוב מחליט. 

אני אומר לך, אדוני היושב-ראש – אני נמצא בכנסת במיעוט. רוב הדברים שמתקבלים בכנסת לא מקובלים עליי, הם לא דרכי. אבל אני מקבל את ההחלטות של הרוב – למרות שאני מתנגד להן – מכוח העיקרון הזה של שלטון הרוב. אלא שכאן אתם חותרים תחת העיקרון הזה של שלטון הרוב ואתם אומרים שכשמדובר בשלום אז המיעוט יחליט, לא הרוב. 
הדבר הזה הוא דבר מאוד-מאוד מהפכני. וכאן אני מגיע להערה שלי לסדר. לא ראוי כזו סוגיה להביא בצורה הזאת. לא ראוי להביא סוגיה כזאת בצורה הזאת. צריך כאן לשמוע מומחים מקשת מאוד רחבה של נושאים. אנחנו הולכים לקראת קריאה ראשונה, ואמר קודם יושב-ראש הקואליציה שהיועץ המשפטי של הכנסת הביע חוסר שביעות רצון מהרצון לקדם באופן מהיר חוק שעורר סימני שאלה לגבי עמודי התווך של המבנה הקונסטיטוציוני שלנו ולהביא אותו בהליך מהיר בפני הכנסת. אדוני היועץ המשפטי, בדיוק אותם דברים נכונים לחוק הזה. לא במובן של שאלת ירושלים, אלא במובן של שינוי העיקרון של שלטון הרוב.

אני חושב שמשהו פה במערכת של הייעוץ המשפטי – ואני אומר את זה בכל ההערכה... אתם צריכים פה – אני אוֹמר את זה בצורה מתונה – לנקוט עמדה הרבה יותר חריפה ותקיפה. לא ייתכן שמנסים לערער את עקרון שלטון הרוב בהליך כזה. יכול להיות כשנגיע לשלטון של הבית היהודי במדינת ישראל לא תהיה בכלל דמוקרטיה, בשום מובן שהוא. יהיה פה שלטון אחר. יכול להיות שהם יצליחו לעשות את זה. אבל יש דרך לעשות את הדברים. 

וזאת ההערה שלי לסדר, בלי להיכנס לגופו של החוק: אני חושב שאת הדיון הזה צריך לפזר. אני אומר לכם בצורה מאוד פתוחה שאני גם ער לצדדים הפוליטיים של העניין ולוויכוח בתוך הקואליציה מי יקדם יותר הצעות חוק לאומיות ויניף יותר דגלים על המגדלים. לכן אני אומר לכם בידידות, נותן לכם עצה פרלמנטרית: אם אתם רוצים לקדם את זה ולהראות לכולם שאתם יותר פטריוטים מהליכוד, תעשו את זה בדרך ראויה. בדרך הראויה הזאת אתם גם תרוויחו. תזמינו כאן דיון בפגרה, עם כל המומחים, כולל מומחים למשפט קונסטיטוציוני שיסבירו באיזה מנגנונים אפשר לבטל את שלטון הרוב, כולל מומחים לענייני ירושלים, שיסבירו למה מחנה הפליטים שועפאט כל כך חשוב לנו, ואולי דברים נוספים שאולי בלהט הרגע לא שמתם לב אליהם.

<היו"ר ניסן סלומינסקי:>
דב, תקצר. 

<דב חנין (הרשימה המשותפת):>
אני מסיים. היום ברור לנו למשל שאחת הסוגיות של הכבוד הלאומי שלנו בירושלים זה סוגיית המגנומטרים, ואת זה לא שריינתם. צריך גם את זה לשריין, כי חס וחלילה אנחנו עלולים להגיע למצב שבאיזושהי ישיבה באמצע הלילה הקבינט יכול להחליט לוותר על אלמנט כל כך משמעותי בכבוד הלאומי שלנו כמו המגנומטרים. בירושלים, בהר הבית, שהוא באמת מקום מאוד-מאוד חשוב.  

<שולי מועלם-רפאלי (הבית היהודי):>
המקום הכי קדוש. 

<דב חנין (הרשימה המשותפת):>
המקום הכי קדוש. ולכן אנחנו לא רוצים להיות במצב שבו דבר כזה יתקבל בהחלטה לילית של הקבינט, בלי רוב מאסיבי בכנסת. 

<היו"ר ניסן סלומינסקי:>
דב, תקצר. 

<דב חנין (הרשימה המשותפת):>
לכן, גם מתוך השיקול שלכם, וגם מתוך השיקול שאומר שאתם צריכים לעגן יותר אלמנטים, כי כבר היום ברור שהממשלה לא מספיק עומדת בהם ומוכנה להתפשר עליהם, כי הרי מה שמתחיל במגנומטרים... הרי כולנו שמענו שזה לא מגנומטרים כמגנומטרים; המגנומטרים הם סמל הריבונות שלנו, סלע קיומנו. ואנחנו עלולים לוותר על סלע קיומנו. בכל אופן, פירקו את סלע קיומנו לפנות בוקר, בלי שהיה, אני חושב, אפילו דיון אחד בכנסת בסוגיה הזאת – וחברת הכנסת שולי מועלם-רפאלי תתקן אותי. 

<היו"ר ניסן סלומינסקי:>
דב, אני לא רוצה להפעיל שעון. 

<דב חנין (הרשימה המשותפת):>
לכן, כמי שדואגים באמת לשאלות ירושלים, והכבוד בירושלים, והר הבית, והמגנומטרים, וכל הדברים החשובים האחרים שקשורים לירושלים, וגם כמי שרוצים להוביל פה מריבה עם כל העולם – אני אומר, בואו תעשו את זה בצורה מסודרת. למה שיתגלה, אחרי שאתם מעבירים את החוק, שהמלך עבדאללה פתאום מרים טלפון לביבי נתניהו וביבי נתניהו בחופזה צריך לגייס רוב של 80 חברי כנסת? אתם לא רוצים את זה. 

<היו"ר ניסן סלומינסקי:>
טוב, תודה. 

<דב חנין (הרשימה המשותפת):>
לכן, אדוני היושב-ראש, אני מציע לפזר את הדיון הזה. לא להמשיך אותו בצורה הזאת, שלא מכבדת לא את החוק, לא חוקי יסוד, לא את ירושלים, לא את הדמוגרפיה ולא שום דבר אחר. אני מציע לכנס אותו עם כל המומחים הרלוונטיים, אולי לעשות יום עיון בעניין הזה. אתם, הבית היהודי, תוכלו להמשיך ולקדם את הנושא הזה, תעשו את זה לאורך כל הקיץ, תעשו קמפיין בחירות על הדבר הזה, ותראו לכולם כמה שביבי הוא לא פטריוט ולא אכפת לו מירושלים ורק אתם מניפים את הדגל הנכון – וכך תרוויחו מזה. הנה, אני מביא לכם הצעה שהיא win-win לכל הצדדים. 
<היו"ר ניסן סלומינסקי:>
תודה. יעל. 

<יעל גרמן (יש עתיד):>
אני מצטרפת לדבריו החכמים של חברי המלומד חבר הכנסת דב חנין. אני באמת חושבת שזה לא ראוי שאנחנו נתכנס ככה ונדון בחוק יסוד. ולא משנה אם זה שינוי של חוק יסוד או שזה חוק יסוד חדש – זה חוק יסוד. אנחנו פשוט מוזילים את המושג הזה של חוק יסוד. דרך אגב, לאורך כל חייה של הכנסת הזו, הכנסת ה-20, זו לא פעם ראשונה שאנחנו מזלזלים בחוקי יסוד. 

אבל לי יש עוד סיבה לכך שאני חושבת שלא ראוי לדון בזה: שהחוק הזה הוא מיותר לחלוטין. בסוף דבריי אני אבקש שמישהו יסביר לי מה ההבדל בין החוק הזה לבין החוק הקיים משנת 2014, כששנינו היינו בממשלה והצבענו בעדו, שאומר שאי אפשר לחתום על הסכם או להעביר חלק משטח בריבונותה של מדינת ישראל – כאשר ברור שמדובר גם בירושלים – אלא אם כן יש רוב של 80, ואם אין רוב של 80 אז יש משאל עם. מה יותר בטוח וברור מזה? זה גם מדבר על רוב של 80, ובהיעדר רוב של 80 זה מדבר על משאל עם, שזה הדבר הכי דמוקרטי שיכול להיות. בשביל מה צריך להביא בעת הזו, עכשיו, חוק שלא מחמיר בשום דבר. להפך, בהתחלה החוק הזה עוד שריין ברוב של 80 את סעיף 6, אבל היום את סעיף 6 של חוק היסוד מ-1961... הרי יש לנו היום שלושה חוקים: זה, 2014, ו-1961. ובהתחלה החוק הזה דיבר על כך שכדי לשנות את סעיף 6 לחוק היסוד של 1961 צריך רוב של 80. היום כבר לא, היום אתה יכול לשנות את זה ב-61. זאת אומרת שלמעשה כל ממשלה שתרצה להעביר חלק תגייס רוב של 61, תבטל את סעיף 6 ובזה נגמר העניין. וגם יש לנו הרי היום חוק יסוד שמדבר על כך שרק ב-80 חברי כנסת או במשאל עם ניתן לחתום על הסכם שמעביר חלק מהריבונות של מדינת ישראל. 

אז אולי תסביר לי בשביל מה החוק הזה אם לא רק כדי להכניס אצבעות לעיניים של כל האזור ושל כל העולם. הרי כל העולם היום מסתכל עלינו ורואה את החוקים האנטי-דמוקרטיים, את ההחלטות הבלתי שקולות שלנו, שבהינף יד, באחת בלילה, משנים אותן, אחרי שאנחנו מבעירים אזור שלם. אנחנו נמצאים פה באזור שכל תבערה יכולה לעורר עולם אסלאמי של מיליארד איש. לא רק הפלסטינים, לא רק האזור שלנו – אלא כל העולם המוסלמי. אז איך אנחנו בחוסר אחריות ממשיכים לומר "אנחנו הגדולים, אנחנו היודעים, זה שלנו, אנחנו נראה לכם"? אולי במקום להראות לכל העולם נתחיל להסתכל, להקשיב, ואז נראה ונבין שהחוק הזה מיותר, יש חוק דומה לו אך טוב ממנו, וכל התכלית של החוק הזה אינה ראויה ומסוכנת ומסכנת את מדינת ישראל ומעמדה הבין-לאומי. 

<היו"ר ניסן סלומינסקי:>
תודה. רויטל ואחר כך עבד אל חכים. 

<רויטל סויד (המחנה הציוני):>
ירושלים היא בירתנו הנצחית ועל זה אין עוררין. זו נקודת המוצא. 

<שולי מועלם-רפאלי (הבית היהודי):>
רק שכרגע מבחינה פוליטית לא מתאים לנו להצביע על זה?

<היו"ר ניסן סלומינסקי:>
לא, שולי, לא להפריע. 

<שולי מועלם-רפאלי (הבית היהודי):>
סליחה. 

<רויטל סויד (המחנה הציוני):>
סליחה, את חצופה שאת מפריעה. 

<שולי מועלם-רפאלי (הבית היהודי):>
סליחה, את לא אימא שלי. אני מסכימה שזה לא בסדר להפריע, אבל "חצופה" זה קצת אימהי ילדותי. 
<היו"ר ניסן סלומינסקי:>
די, רבותיי, די. רויטל, בבקשה. 

<רויטל סויד (המחנה הציוני):>
ירושלים היא בירתנו הנצחית, ויש לה מעמד מיוחד, לא רק במובן החקיקתי אלא במובן של איך כל אחד מאיתנו מתייחס אליה, דואג לשלומה, לשלום הציבור שחי בה, מתוך דאגה לאיך שהיא תמשיך ותתנהל בעתיד. 

בקדנציה הקודמת הועבר על ידי נפלתי בנט והבית היהודי הצעת חוק משאל עם, שבאה לומר שבהחלטות הרות גורל למדינה, כמו למשל החזרת שטחים, יתקיים משאל עם שבו הציבור יוכל לומר את דברו. זאת אומרת, אנחנו נמצאים במצב שבו כאשר מישהו ירצה לשנות באיזשהו אופן את שטחה של ירושלים, הוא יצטרך לעבור קודם כול ועדת שרים, אחר כך לעבור רוב של 61 חברי כנסת, ואחר כך לעבור למשאל עם. בעצם נותנים לעם את הריבונות לקבל החלטה מה ייעשה בשטחה של ירושלים, כאשר רוב העם יקבל את ההחלטה. 

אלא שאז מגיעה הצעת החוק הזו, שקודם כול באה ולוקחת את הכוח מהעם. והצעת החוק הזאת מגיעה בדיוק מהמפלגה שביקשה לתת את הכוח לעם – שעכשיו היא מבקשת לקחת אותו בחזרה. והיא מונחת בסיומו של מושב, בדיון שמתקיים ערב סיומו של המושב, כאשר אין ספק שאי אפשר יהיה לקדם את זה יותר מדי. זאת אומרת שכל – אבל כל – המטרה של הגשת הצעת החוק הזאת היא פוליטית-תקשורתית, כאשר המטרות שלה – שהן נפיצות – הן לשרת את האלקטורט של חברת הכנסת מועלם ושלך, אדוני יושב-רש הוועדה, ושל הבית היהודי, תוך חוסר אחריות מוחלט לגבי איך היא מתקבלת בעת הזו, בזמן שהמזרח התיכון בוער, ואיך היא מתקבלת כשירושלים נמצאת על ראש שמחתנו ולצערי גם על ראש שמחתם של הרבה מאוד אנשים במזרח התיכון. 

מה הטעם בהצעת החוק הזאת? מה הטעם בעיתוי? מה הטעם בלבוא ולקחת דבר מיותר לחלוטין – כי הרי יש את חוק משאל עם – ולהגיש אותו עכשיו? כל זה בזמן שיש פה שני נעלמים. אחד, מהו השטח המוניציפלי של ירושלים על פי הצעת החוק הזו? על מה אנחנו מדברים בעצם? בוא נלך עם הפשיטא של הצעת החוק, עם העניין של 80 ח"כים: על איזה שטח אנחנו נעשה את ההצבעה? על השטח המוניציפלי? על השטח שצורף רק לפני מספר חודשים? על מה? ובהנחה שבאיזשהו אופן הצעת החוק הזאת תעבור, אז האם עכשיו, כאשר ייגרעו שטחים, הצעת החוק הזאת תחול עליהם? לא תחול עליהם? אפשר בבקשה לקבל תשובות? אפשר בבקשה להבין?
<היו"ר ניסן סלומינסקי:>
את תקבלי. 

<רויטל סויד (המחנה הציוני):>
מי קובע מה השטח? כשאני מתסכלת על סעיף 5, "שטח תחום ירושלים" – כמה פשוט, "שטח תחום ירושלים". לפחות שנבין על מה הצעת החוק הזאת חלה. 

<יעל גרמן (יש עתיד):>
סעיף 5 ירד. 

<רויטל סויד (המחנה הציוני):>
אבל לפני שהוא ירד היה כתוב "שטח תחום ירושלים". היה בחוק סעיף שהייתה לו כותרת, "שטח תחום ירושלים". תחום ירושלים כולל לעניין חוק יסוד זה בין השאר את כל השטח המתואר בתוספת להכרזה להרחבת תחום עיריית ירושלים מיום כך וכך ב-1967, שניתנה לפי פקודת העיריות. למה זה נמחק? האם זה נמחק כי גרעו. האם זה נמחק כי התווספו? האם יש לנו עכשיו הגדרה חדשה של "שטח ירושלים"?

<עבד אל חכים חאג' יחיא (הרשימה המשותפת):>
אולי המערבית, לפני 67'.

<רויטל סויד (המחנה הציוני):>
האם לא מגיע לנו שנדע על מה החוק הזה חל עכשיו?

"איסור על העברת סמכויות". "לא תועבר לגורם זר מדיני או שלטוני או לגורם זר אחר בדומה לכך, בין בדרך קבע ובין לתקופה קצובה, כל סמכות המתייחסת לתחום עיריית ירושלים, ובכלל זה השטח המתואר ב..." בכך וכך. האם זה בא להחליף את שטח תחום ירושלים? האם זה בא לרבות עליו? האם זה בא לגרוע ממנו? האם זה משהו שהוא מתקבע ולא יהיה נזיל? האם כשאנחנו מדברים על איסור העברת סמכויות זה חל מעכשיו רק על מה שהיום נחשב כ"שטח עיריית ירושלים" ובכלל זה השטח המתואר בתוספת? האם יתווספו לזה עוד שטחים בעתיד? האם ייגרעו מזה?

ואני רוצה לדעת, אדוני היושב-ראש, מה היה כל כך דחוף לנהל את הדיון על הצעת החוק הזו היום? למה היה כל כך חשוב לקיים את הדיון הזה היום, כאשר אנחנו מקיימים אותו בלי שיש לנו אף מומחה, ולא משנה מאיזה  צד של המתרס, שיסביר לנו מהי ירושלים, מה יהיה השטח המוניציפלי של ירושלים, איך לנהוג בירושלים? איפה פה משרד הביטחון? איפה פה משטרת ישראל?
<דב חנין (הרשימה המשותפת):>
משרד הביטחון הם הזויים. 

<רויטל סויד (המחנה הציוני):>
איפה פה שירות הביטחון הכללי?

<דב חנין (הרשימה המשותפת):>
שירות הביטחון הוא הזוי. 

<יעל גרמן (יש עתיד):>
השב"כ הזוי. 

<רויטל סויד (המחנה הציוני):>
איפה נמצאים פה כל אותם גורמים שיבהירו לנו מה עמדתם לגבי הצעת החוק הזו? ולא יעזור מה יגיד חבר הכנסת ביטן, זה חוק יסוד. מה לעשות שכך הוחלט באחת הכנסות הקודמות, שזה חוק יסוד: ירושלים בירת ישראל. כך שזה חוק יסוד. קוראים לזה חוק יסוד וזה חוק יסוד. 

אז אני מבקשת שנקבל את התשובות האלה ואני מבקשת שעד שלא יהיו פה מומחים שנשמע את עמדתם שלא נתקדם בחוק הזה בכלל. תודה. 

<היו"ר ניסן סלומינסקי:>
תודה. עבד אל חכים ואחר כך ידידנו. 

<דב חנין (הרשימה המשותפת):>
אני מבקש גם להירשם לדיון, כי יש לי הרבה דברים להגיד לגופו של החוק. 

<היו"ר ניסן סלומינסקי:>
בסדר, אני אתן לך סיבוב נוסף. 

<עבד אל חכים חאג' יחיא (הרשימה המשותפת):>
אני אדבר בלי להיכנס לסעיפים. 

<היו"ר ניסן סלומינסקי:>
זכות הדיבור היא שלך ואתה תחליט על מה אתה רוצה לדבר. אתה הרי לא מתייעץ איתי. אם תתייעץ איתי זה סיפור אחר, אני מוכן לתת לך עצות. 

<דב חנין (הרשימה המשותפת):>
אני מתייעץ איתך, אתה בן אדם מאוד נבון, אבל אנחנו מתפלאים על זה שאתה מקדם כזה חוק. 

<עבד אל חכים חאג' יחיא (הרשימה המשותפת):>
אם אני צריך ייעוץ בנושא הזה, אני אחפש מישהו אחר, אתה לא תוכל להיות מייעץ אליי. 

<היו"ר ניסן סלומינסקי:>
לכן לא התיימרתי. 

<עבד אל חכים חאג' יחיא (הרשימה המשותפת):>
ברור שהמפלגה שלך, אתם באים ואומרים "אנחנו נגד שלום". אתם אמרתם במצע שלכם, ואתם עקביים בזה, שאתם נגד הקמת מדינה פלסטינית. אבל מה לעשות, ראש הממשלה בא ואמר שתי מדינות. והוא אומר שבכל תהליך שלום לא מקובלים עליו תנאים מוקדמים. אלא שמה שאתם עושים בחוק הזה זה ממש תנאים מוקדמים. כי כל בסיס של משא ומתן צריך להתבסס על משהו – או להתבסס על זכויות היסטוריות, או להתבסס על החלוקה, או להתבסס על גבולות 67', או להתבסס על זה שלא יהיה שלום ואז תהיה מלחמה. 

ורק הלילה, בשבוע האחרון, ראינו את מגבלות הכוח. אתם חושבים שהכוח של מדינת ישראל יכול להבטיח לה ביטחון והמשכיות, אבל ראינו את מגבלות הכוח בנושא כל כך... הרבה אזרחים, עד שהבינו מה המשמעות של מה שניסו לעשות במסגד אל-אקצה. זו הייתה הפרה שלכאורה הממשלה רצתה לצייר את זה כאילו זה יותר לדאוג לביטחון, למרות שזה לא ביטחון אלא ניסיון לקבוע ריבונות, שנדחתה. יש ראש הממשלה, והקבינט והמדינה חזרו בהם וידעו את המגבלות של הכוח. 
אני הייתי ביום שישי. הכוח היה לפחות 6,000 שוטרים, אנשי משמר הגבול וחיילים, חוץ מאלה שחיכו בצד למקרה שיצטרכו אותם. והם הרגו שלושה. היו גם יכולים להרוג מאות. אבל מגבלות הכוח מראות כמה מדינת ישראל צריכה את השלום. 

עכשיו, אתם לא רוצים שלום, אבל העם צריך את השלום. ולכן אסור לכם לכפות את דעתכם. אתם מיעוט, אתם כמה? שישה אחוזים? זה המשקל שלכם. לא יכול להיות ששישה אחוזים יבקש ששני-שליש מנציגי העם יחליטו על גורלו של העם. 

לכן, קודם כול, את מגבלות הכוח ראינו. אתם כנראה ראיתם שיש מצב שיתחיל להתקדם תהליך שלום אחרי הפסגה שהייתה בסעודיה עם טראמפ – למרות שהוא ליצן בעיניי, אבל זה לא משנה – ראיתם שיכול להיות שיש מקום להתקדמות... אבל יש לנו פחדן שקוראים לו נתניהו. הוא פחדן קודם כול כי הוא רוצה לשרוד, והוא פחדן גם כי הוא לא רוצה שאתם תקבלו עוד כמה מנדטים, אחרי שהוא ידע איך לקחת מכם את המנדטים קודם. והיום אתם רוצים להשאיר את כל העם שבוי באידיאולוגיה המשיחית שלכם, שפוגעת רק בעם. אתם לא יכולים לכפות על העם ולקבוע לו מה כן ומה לא. 

ירושלים, מבחינתי ומבחינת כל העולם, הגבול שלה זה גבולות 67'. על זה יושבים למשא ומתן. ופה אתה שם תנאים מוקדמים, שאומרים, גם ליוזמה הערבית, תתקפלו, אין מה לעשות. אתה גם אומר לעם הפלסטיני, בשביל מה הקיום הביטחוני, כי בסופו של דבר לא יצא מזה שום דבר. אתה אומר לרשות הפלסטינית, אתם יכולים לפרק את עצמכם ולהעביר את כל השטח למדינת ישראל, ואז תהיה את האינתיפאדה, שבגללה הלכו גם למדריד. 
בגלל הלחץ של כמה ימים שאנשים אמרו שהם לא רוצים להיכנס למסגד אל-אקצה אחרי קביעת עובדות חדשות, המדינה התקפלה. והתירוץ כדי להיראות אחרת הוא העניין של מה שהיה ברבת עמון, אבל זה רק התירוץ כדי לבטל את ההחלטות הקודמות של הממשלה.  

ומה אתם באים להגיד לנו? שמעו, כל העם צריך להיות בסכנת חיים, צריך להיות בסכנת מלחמה, ואנחנו נקבע לכם, כי יש לנו דעות משיחיות. כי גם בכניסה למסגד אל-אקצה רבנים אמרו לכם שאסור לכם, אבל אתם מגיעים לשם, ולא מטעמי דת אלא מטעמי פוליטיקה זולה והזויה. ופה אתה רוצה לקבוע 80 חברי כנסת. למה לא לקבוע ש-80 חברי כנסת צריכים להתנגד לוויתור? למה לא לקבוע שכדי לבטל או למנוע הסכם שלום צריך התנגדות של 80 חברי כנסת? הרי כולם מבינים שיש עוד עם שנמצא פה ועדיף לחיות איתו בשלום. אבל אתם לא רוצים שלום, ובזה אתם קובעים לא רק לממשלה ההזויה הזאת אלא קובעים לכל העולם. ותנאים מוקדמים כאלה רק יפגעו.

יכול להיות שלכם זה עוד לא ברור, אבל יגיע הרגע, והוא לא רחוק, שמדינת ישראל והעם בישראל יבינו ששלום ושטחים זה לא מתנה שאתה נותן לעם הפלסטיני אלא זה אינטרס ישראלי. ברגע שהעם יתחיל להבין את זה הוא יוקיע אתכם ואתם לא תהיו בכנסת. 

<היו"ר ניסן סלומינסקי:>
תודה. זוהיר, בבקשה. 

<זוהיר בהלול (המחנה הציוני):>
אני אהיה יותר קצר. אני רוצה לשאול באופן רטורי: במי אתם מתעתעים ועל מי אתם עובדים? הרי ברור שאתם מבוהלים ואינכם יודעים מה יש שמאל עושה כאשר יד ימין הולכת למקום אחר. 

אני עכשיו בא ממפגש עם שגריר ארצות הברית באולם ירושלים, וביקשתי ממנו לא להעביר את השגרירות בישראל לירושלים. והיא אכן לא תעביר את השגרירות שלה לירושלים, מכיוון שגם הם מבינים – הידידה מספר אחת שלכם – שירושלים היא במעמד מאוד רגיש. 

הרי זה לא היה עניין של דיל, לשחרר את המחבל... סליחה, את המאבטח - -

<עבד אל חכים חאג' יחיא (הרשימה המשותפת):>
לא טעית. 

<זוהיר בהלול (המחנה הציוני):>
- - מירדן, ואז להסיר את המגנומטרים. לא, אתם חיפשתם אמתלה, אתם חיפשתם תירוץ, אתם ידעתם שלא תוכלו לעמוד במשימה של המגנומטרים ואתם ידעתם שאין בידיכם הסמכות הריבונית על ירושלים, ואפילו מירדן, שהיא כל כך שברירית, אתם מתים מפחד ואינכם יכולים לקחת החלטות בניגוד לרצונו של המלך. 

ולכן, גם אם לכאורה ישראל מתנהגת כאילו היא הכוח מספר אחת בעולם, אתם עדיין יודעים שבמגבלות הכוח אתם לא יכולים לעשות את כל מה שאתם רוצים. 
אגב, לגבי משאל העם, שהיה חוק שעבר בזמנו, אני עדיין זוכר את הוויכוח האם אזרחי מדינת ישראל הערבים ישתתפו במשאל עם או לא. הרי אתם מנסים לייצר עובדות בשטח רגע לפני. אבל המבול עוד יגיע; ישראל איננה ריבון מספר אחת ובלעדי על המזרח התיכון וגם לא על ירושלים, ולכן אתם תצטרכו להגיע לאיזושהי הידברות עם הצד הפלסטיני בסופו של דבר, גם כאשר הידידה מספר אחת מבינה את הבעיות שלכם. 


אגב, הסיפור הזה משתלב להפליא גם עם חוק הלאום. הרי מרוב בהלה אתם אינכם מבינים מהו המרוץ נגד הזמן.  אתם מנסים לייצר חוקים משום דבר רגע לפני היציאה לפגרה. 
<דב חנין (הרשימה המשותפת):>
זה חלק ממסע הבירות. 

<זוהיר בהלול (המחנה הציוני):>
אתם יכולים לעשות את זה בפגרה, אתם יכולים לעשות את זה במועד אחר. אבל איבדתם את הביטחון העצמי ואינכם מסוגלים אפילו להגיע... הבהלה שלכם משתקפת במה שקראתי היום בעיתון "הארץ" על כפר עקב ושועפאט. 

<דב חנין (הרשימה המשותפת):>
צור מחצבתנו, אני מבקש. 

<זוהיר בהלול (המחנה הציוני):>
כן ירושלים או לא ירושלים? משטר של מועצה אזורית או לא משטר של מועצה אזורית? בעיה דמוגרפית או לא בעיה דמוגרפית? הרי אתם לא יודעים מה בדיוק אתם רוצים. ירושלים תהיה בירתן של שתי מדינות – מדינת פלסטין העתידית ומדינת ישראל. זה הפתרון היחיד ועם זה תצטרכו לחיות, וגם אם תהיו לולייניים ואקרובטים עד עין קץ – גם אתה מנסה לעשות זאת, ואולי למראית עין זה בסדר, אבל כולם יודעים שאתה לא עובד על אף אחד, אתה רק מתעתע בנו לזמן קצוב, כי בסופו של דבר ירושלים תחולק לשני העמים.
<היו"ר ניסן סלומינסקי:>
תודה. תמו הדוברים בסבב הזה ואני אתן עכשיו לייעוץ המשפטי של הוועדה לתת את הרקע לחוק ולתת תשובות, ואחר כך נתחיל להיכנס לגופו של החוק. נקרא וכל אחד יוכל לומר מה שיש לו להגיד על הסעיפים, ואם הוא ירצה גם להסתייג - - - 

<יעל גרמן (יש עתיד):>
מתי נקבל תשובות לשאלות שעלו?

<היו"ר ניסן סלומינסקי:>
הוא ייתן תשובות. 

<גור בליי:>
קודם כול, נקודת הבהרה אחת: תיקון לחוק יסוד הוא חוק יסוד. בהקשר הזה גם חשוב להבהיר שבחוק יסוד: ירושלים גם כתוב במפורש "אין לשנות את הוראות סעיפים 5 ו-6 אלא בחוק יסוד שמתקבל ברוב של חברי כנסת". כלומר, גם אילולא זה היה חוק יסוד, היה קושי לתקן חוק יסוד בחוק רגיל, ולכן בעניין זה זה בהחלט חוק יסוד. זה אכן לא חוק יסוד חדש, אבל זה חוק יסוד לכל דבר. 

דבר שני, מבחינת הליבה של הצעת החוק שבה מדובר... הייתה הצעת חוק שהונחה לטרומית, אבל יש נוסח מעודכן שקיבל את הסכמת ועדת שרים, שהוצג על ידי הממשלה במליאה, והמציעה קיבלה על עצמה את השינויים האלה. הוא בעצם מבקש לעשות כמה דברים. דבר ראשון, הוא מבקש לשנות את השריון של הסעיף שאוסר על העברת סמכויות בירושלים לריבונות זרה, לגורם זר. הוא מבקש לשנות את השריון מ-61 ל-80. כלומר, סעיף 7 מבקש לשריין את סעיף 6 ל-80.

<יעל גרמן (יש עתיד):>
אבל את 7 אפשר לשנות ב-61.

<גור בליי:>
בדיוק. אז קודם כול, ברמה העקרונית זה בוודאי שינוי חריג, וגם כתבנו את זה במסמך ההכנה. שריון של 80 הוא בהחלט מאוד חריג, ונוקטים אותו בסיטואציות חריגות יחסית - - -

<יעל גרמן (יש עתיד):>
אבל - - -

<היו"ר ניסן סלומינסקי:>
לא, לא, יעל, יעל - - -

<דב חנין (הרשימה המשותפת):>
אבל לא - - -

<היו"ר ניסן סלומינסקי:>
לא, לא, יעל, דב, תשמעו אותו ואחר כך תוכלו לדבר. 

<גור בליי:>
אני בהחלט אתייחס לעניין של החריגוּת, אבל אני רוצה קודם כול לדבר באופן כללי. 

אז למרות שהשריון הוא שריון של 80, מה שנעשה בפועל – בניגוד לנוסח הטרומי המקורי של הצעת החוק – נקבע שבסעיף של השריון של ה-80 אפשר לשנות ברוב של 61. ולכן דה-פקטו אם הצעת החוק מתקבלת ואחר כך רוצים לאפשר העברה של שטח ירושלים לגורם זר, יש בעצם שני מסלולים. האחד, לגייס רוב של 80, והשני, לגייס רוב של 61 ואז לבטל את השריון של ה-80. כך שבאופן אמתי הצעת החוק בנוסחה הנוכחי בעצם מאפשרת ברוב של 61 לשנות את השריון.

<יעל גרמן (יש עתיד):>
זאת אומרת שהיא מיותרת, גור. איך אתה מסביר את זה שזו הצעת חוק מיותרת?

<היו"ר ניסן סלומינסקי:>
יעל, תני לו להגיד את מה שהוא אומר - - -

<עבד אל חכים חאג' יחיא (הרשימה המשותפת):>
את חושבת שאלה בגבעות יבינו את מה שאמרת פה? בשבילם שריינו ל-80.

<היו"ר ניסן סלומינסקי:>
חאג' יחיא, בבקשה.

<גור בליי:>
בהקשר זה עלתה גם שאלה לגבי חוק יסוד: משאל עם. להבנתנו אין בחוק היסוד הזה, לרבות תיקוניו, כדי לגרוע או לשנות ממה שקיים בחוק יסוד: משאל עם. זאת אומרת, בלי קשר לרוב שייקבע פה, חוק יסוד: משאל עם אומר שהחלטת ממשלה על מסירה של שטח ריבוני של ישראל, בין אם זה במסגרת הסכם מדיני ובין אם זה חד-צדדי, זקוקה לרוב של 80 או ל-61 ומשאל עם. זה עדיין חי - - -

<עבד אל חכים חאג' יחיא (הרשימה המשותפת):>
זה צריך להיות בהצעת חוק? או בהחלטת כנסת?

<גור בליי:>
החלטת ממשלה שמובאת לאישור הכנסת ואז לאישור העם. 

חוק משאל עם ממשיך להיות שריר וקיים, לצד חוק היסוד הזה. 

<עבד אל חכים חאג' יחיא (הרשימה המשותפת):>
אני רציתי לדעת, הם לא צריכים להביא הצעת חוק שתבטל את ה-80? מספיקה החלטת ממשלה?

<גור בליי:>
לא, לא, אני אענה על זה. האופן של השריון פה הוא שונה מחוק יסוד: משאל עם - - -

<רויטל סויד (המחנה הציוני):>
הם מתנגשים. 

<גור בליי:>
לא, להבנתנו זה לא מתנגש. יש פה שני דברים שונים. האחד, איסור עקרוני על העברת שטח בירושלים. יש כאן שאלה שצריך לחשוב לגבי המשמעות שלה, אבל יכול להיות שהמשמעות שלה היא שהממשלה לא יכולה לחתום על הסכם שכולל ויתור על שטח בירושלים בלי שהיא משנה את הסעיף הזה בחקיקה. 

<עבד אל חכים חאג' יחיא (הרשימה המשותפת):>
איזה סעיף?

<גור בליי:>
סעיף 6 לחוק יסוד: ירושלים.

<עבד אל חכים חאג' יחיא (הרשימה המשותפת):>
אתה לא מדבר על 7?

<גור בליי:>
לא, אני מדבר על 6. 6 הוא זה שקובע את האיסור. אם הממשלה רוצה להעביר לגורם זר שטח בירושלים, היא צריכה לשנות את סעיף 6.

<עבד אל חכים חאג' יחיא (הרשימה המשותפת):>
דרך אגב, הפלסטינים הם לא גוף זר, אבל זה כבר עניין של - - -

<היו"ר ניסן סלומינסקי:>
חאג' יחיא, תן לו להשלים. 

<גור בליי:>
זה המסלול האחד. חוץ ממנו יש את חוק משאל עם, שמדבר על אופן האישור של החלטת ממשלה שעניינה הוא מסירת שטח ריבוני. זה שני דברים שונים. 

<יעל גרמן (יש עתיד):>
מה ההבדל ביניהם?

<אוסאמה סעדי (הרשימה המשותפת):>
למה זה שני דברים שונים?

<גור בליי:>
כי פה יש איסור - - -

<עבד אל חכים חאג' יחיא (הרשימה המשותפת):>
עוד לא קיבלתי תשובה לשאלה שלי בקשר - - -

<דב חנין (הרשימה המשותפת):>
יש עוד הרבה שאלות. 

<אוסאמה סעדי (הרשימה המשותפת):>
גור, הרי יש פה איסור על העברת שטח ריבוני כלשהו. ויש גם את חוק משאל העם הכללי, שמחייב לא רק בירושלים אלא בכל מקום. 

<גור בליי:>
נכון. 

<אוסאמה סעדי (הרשימה המשותפת):>
או משאל עם, או 80. מה יותר חזק, אני לא מבין. או שאנחנו מתנגדים - - -

<היו"ר ניסן סלומינסקי:>
לא, לא, לא, אוסאמה, אוסאמה, אחרי שהוא יגמור את אתן לך זכות דיבור. 

<יעל גרמן (יש עתיד):>
אבל אני ביקשתי תשובה - - -

<היו"ר ניסן סלומינסקי:>
הנה, הוא נותן תשובה. 

<גור בליי:>
בואו אני אסביר. שני החוקים האלה אולי נוגעים בגדול לאותה סוגיה, אבל הם עוסקים בהיבטים שונים. סעיף 6 קובע הסדר האוסר על העברת שטח מירושלים. לכן, אם ממשלה רוצה להעביר שטח מירושלים בלא לסתור את חוק יסוד: ירושלים, היא צריכה לבטל את סעיף 6, את האיסור. לעומת זאת, חוק יסוד: משאל עם קובע את התהליך לאישור החלטת ממשלה לגבי מה שמותר לה להחליט. לכן בעצם - - -
<יעל גרמן (יש עתיד):>
- - - התכלית היא אותה תכלית. 

<גור בליי:>
נכון, אבל - - -

<יעל גרמן (יש עתיד):>
הרי התכלית היא לא להעביר שטחים של ירושלים - - -

<היו"ר ניסן סלומינסקי:>
יעל, יעל, תנסו לדקה לא לחשוב על השאלות שלכם אלא לנסות לשמוע מה הוא אומר. 

<גור בליי:>
למעשה היחס בין שני החוקים האלה בעצם אומר לחייב... ממשלה שרוצה ליזום תהליך שבמסגרתו יש מסירה של ריבונות זרה בירושלים, צריכה לעשות שתי פעולות. היא צריכה קודם כול לבטל את סעיף 6, שאוסר עליה למסור שטח בירושלים. היא צריכה לבטל את סעיף 6 - - -

<דב חנין (הרשימה המשותפת):>
מה זה למסור?

<היו"ר ניסן סלומינסקי:>
לא, עזוב, די. 

<גור בליי:>
להעביר לגורם זר. 

<דב חנין (הרשימה המשותפת):>
אני רוצה לדעת מה זה גורם זר. 

<היו"ר ניסן סלומינסקי:>

דב, דב, עשה לי טובה, אחר כך. 

<דב חנין (הרשימה המשותפת):>
זו שאלה נורא חשובה. 

<היו"ר ניסן סלומינסקי:>
תרשום לך ותשאל את זה אחר כך. 

<דב חנין (הרשימה המשותפת):>
אבל יש לי פה עשרות שאלות. 

<היו"ר ניסן סלומינסקי:>
עד שנגיע לשלב של ההצבעה תוכל לשאול. 

<גור בליי:>
השילוב בין שני חוקי היסוד האלה אומר כך: אם אתה רוצה - - -

<עבד אל חכים חאג' יחיא (הרשימה המשותפת):>
איזה שני חוקים? אנחנו מדברים על חוק אחד, לא?

<גור בליי:>
לא, גם על חוק משאל עם. 

השילוב של שני חוקי היסוד אומר – אגב, עוד לפני הצעת החוק הנוכחית, כי כבר היום יש את סעיף 6 בחוק יסוד: ירושלים – שיש הבחנה בין מסירה של שטח שהוא לא חלק מירושלים לבין שטח שהוא לא בירושלים. נגיד, אם הממשלה רוצה למסור שטח בגולן היא צריכה לעמוד בהוראות חוק יסוד: משאל עם, כלומר, להביא את החלטת הממשלה לאישור הכנסת, או ברוב של 80 או ברוב של 61 ומשאל עם. לעומת זאת, אם הממשלה רוצה להעביר לריבונות זרה שטח בירושלים, היא צריכה לעשות שתי פעולות: היא גם צריכה להביא את החלטת הממשלה לאישור הכנסת ברוב של 80 או 61 ומשאל עם, וגם היא צריכה לבטל את האיסור העקרוני הספציפי שיש רק על ירושלים כבר היום בסעיף 6, שאומר שאי אפשר להעביר לגורם זר - - -
<אוסאמה סעדי (הרשימה המשותפת):>
לא, לא, גור, אתה טועה. גם בסעיף הקיים - - -

<היו"ר ניסן סלומינסקי:>
אוסאמה, רגע, הוא עוד לא הגיע ל-61.

<אוסאמה סעדי (הרשימה המשותפת):>
הוא אמר עכשיו 61.

<היו"ר ניסן סלומינסקי:>
לא, זה במשאל עם. 

<אוסאמה סעדי (הרשימה המשותפת):>
לא, לא, אני מדבר על החוק - - -

<היו"ר ניסן סלומינסקי:>
רגע, הוא עוד לא הגיע לזה, עכשיו הוא מסביר את זה. 

<קריאות:>
- - -

<היו"ר ניסן סלומינסקי:>
טוב, די, רבותיי, אם אתם לא רוצים אני אגיד לו לא להסביר ואנחנו פשוט נתקדם. אבל אני רוצה שהוא יסביר ושתשמעו אותו. 

<עבד אל חכים חאג' יחיא (הרשימה המשותפת):>
אז בשביל מה אתה מקיים ישיבה? פשוט תביא את זה למליאה. 

<היו"ר ניסן סלומינסקי:>
אני רוצה לקיים, אבל אני גם רוצה שתשמעו. כי אם לא תאפשרו לשמוע - - -

<עבד אל חכים חאג' יחיא (הרשימה המשותפת):>
אבל אנחנו גם רוצים להבין. 

<היו"ר ניסן סלומינסקי:>
אני אתן לך להבין, אבל קודם כול תשמע. אם תשמע אותו ולא תבין, תוכל לשאול. אבל תן לו קודם להשמיע. 

<גור בליי:>
אני כרגע לא מדבר על שאלת הרוב, בואו נשים בצד את שאלת הרוב. השילוב של חוק היסוד הזה וחוק יסוד: ירושלים יוצר כבר היום הבדל בין ירושלים לבין כל שטח ריבוני אחר במדינת ישראל. שטח ריבוני אחר במדינת ישראל, אם רוצים לוותר עליו, צריך ללכת לפי ההליכים של חוק יסוד: משאל עם, שאומרים שהחלטת ממשלה צריכה להיות מובאת לכנסת, ואם היא זכתה ל-61 ומעלה היא צריכה לקבל גם אישור במשאל עם, ואם זכתה ל-80 ומעלה היא לא צריכה משאל עם. זה חוק יסוד: משאל עם. לעומת זאת, ממשלה שרוצה להעביר לגורם זר שטח בירושלים, לא מספיק שתעמוד בחוק יסוד: משאל עם, כי חוץ מההליך של חוק יסוד  משאל עם יש גם איסור גורף שאומר שירושלים לא תועבר לגורם זר - - -

<אוסאמה סעדי (הרשימה המשותפת):>
מה ההבדל בין - - -

<היו"ר ניסן סלומינסקי:>
רגע, רגע, אוסאמה.

<קריאות:>
- - -

<היו"ר ניסן סלומינסקי:>
חבר'ה, תנו לו לסיים רגע. 

<גור בליי:>
לכן, בעצם ממשלה שרוצה לעשות את הפעולה הזאת לגבי ירושלים, צריכה לעשות את שני הדברים – גם לבטל את סעיף 6 - - -

<יעל גרמן (יש עתיד):>
ברוב של 61.

<רויטל סויד (המחנה הציוני):>
לא ברוב של 61.

<גור בליי:>
שנייה, תכף נדבר על הרוב. דבר אחד שהיא צריכה לעשות זה לבטל את סעיף 6, כלומר לבטל את האיסור; ואחר כך ללכת לפרוצדורה של חוק משאל עם. 

<עבד אל חכים חאג' יחיא (הרשימה המשותפת):>
שאלתי - - -

<היו"ר ניסן סלומינסקי:>
הוא בא עכשיו להסביר. 

<עבד אל חכים חאג' יחיא (הרשימה המשותפת):>
איך מבטלים - - -

<היו"ר ניסן סלומינסקי:>
נו, הוא מסביר. 

<גור בליי:>
עכשיו אני מגיע לנקודה של חבר הכנסת חאג' יחיא. איך מבטלים את סעיף 6? בגלל שסעיף 6 הוא סעיף בחוק יסוד, צריך להגיש הצעת חוק שמתקנת את חוק היסוד. צריך להעביר בשלוש קריאות בכנסת את זה שסעיף 6 יבוטל. אגב, לעניין ירושלים, כבר היום, עוד לפני התיקון הנוכחי, כבר צריך לעשות את שתי הפעולות – גם לתקן את חוק יסוד ירושלים ולבטל את סעיף 6, ברוב של 61, וגם לעשות את ההליך של חוק יסוד משאל עם. 
עכשיו, מה משנה התיקון הזה לחוק היסוד? יכול להיות שהוא יוסיף עוד שלב, עוד משוכה. הוא בעצם אומר שאתה לא יכול לבטל את הסעיף הזה ברוב של 61, אלא אתה צריך 80; או שאתה יכול ברוב של 61 לתקן את סעיף השריון, ובהתאם לרוב החדש שקבעת, לבטל את סעיף 6. זה היחס בין שני החוקים. 

<יעל גרמן (יש עתיד):>
מה צריך את החוק הזה כשיש לך חוק משאל עם שמדבר על כך שצריך או 61 ומשאל עם או 80? בשביל מה צריך את זה?

<היו"ר ניסן סלומינסקי:>
יעל, אני אתן לך תשובה קצרה. החוק הזה בא לייחד את ירושלים משאר חלקי ארץ ישראל שבה יש לנו ריבונות.

<דב חנין (הרשימה המשותפת):>
אבל הוא לא מייחד את המגנומטרים. 

<היו"ר ניסן סלומינסקי:>
רגע, שנייה. הוא בא לייחד אותו - - -

<יעל גרמן (יש עתיד):>
אבל סעיפים 1, 2 ו-3 מייחדים את ירושלים. סעיף 5 ירד וסעיף 6 מיותר. 

<היו"ר ניסן סלומינסקי:>
לא, יעל, הפוך. סעיף 6 הוא זה שמייחד - - -

<יעל גרמן (יש עתיד):>
לא. 

<היו"ר ניסן סלומינסקי:>
אני מסביר. את יכולה לחלוק על זה, אבל תני לי להסביר. אם מישהו רוצה ברמת הגולן או במקום אחר – אני אפילו לא רוצה להעלות אופציה כזאת – אז יש לו את ההליך שמופיע בנושא של חוק משאל עם. לעומת זאת, לגבי ירושלים, בא החוק הזה ומייחד את ירושלים ואומר שהיא מיוחדת. כאן יש חסם נוסף, חוק יסוד שחוסם את הממשלה מלעשות משהו בירושלים. אלא אם כן תשני את חוק היסוד, שזה לא קיים - - -

<יעל גרמן (יש עתיד):>
אני מבקשת לענות - - -

<היו"ר ניסן סלומינסקי:>
רגע, שנייה, אני רוצה שהוא יסיים את הדברים. 

<יעל גרמן (יש עתיד):>
אבל אני רוצה להגיב למה שאתה אמרת. 

<היו"ר ניסן סלומינסקי:>
רק שנייה - - -

<דב חנין (הרשימה המשותפת):>
אני רוצה להתייחס רגע לתשתית, עוד לפני שאנחנו מגיעים לסעיפים. 

<יעל גרמן (יש עתיד):>
רגע, דב, אני רק רוצה להגיב לדברים שלו על כך שהחוק הזה כשהוא בלי סעיף 6 הוא אינו מייחד את ירושלים. אני רוצה לקרוא לכם: ירושלים השלמה והמאוחדת היא בירת ישראל, ירושלים היא מקום מושבם של נשיא המדינה, הכנסת, הממשלה ובית המשפט העליון; המקומות הקדושים יהיו שמורים מפני חילול וכל פגיעה; הממשלה תשקוד על פיתוחה ושגשוגה של ירושלים ועל רווחת תושביה; לירושלים יינתנו עדיפויות; הממשלה תכונן גופים... כל הסעיפים האלה בדיוק באים לעשות את מה שאתה כרגע אמרת – לייחד את ירושלים מכל הערים במדינת ישראל. 
<היו"ר ניסן סלומינסקי:>
אבל יעל, הם לא קשורים. כשאני אומר לייחד את ירושלים אני לא מתכוון להעלות את ירושלים על ראש שמחתנו אלא לייחד את ירושלים במובן שאם את רוצה לעשות עסקה, העברה של שטח, אז החוק הזה מייחד את ירושלים מכל שאר - - -

<יעל גרמן (יש עתיד):>
גם משאל עם מייחד אותה. 

<היו"ר ניסן סלומינסקי:>
לא, משאל עם חל על כולם. 

<יעל גרמן (יש עתיד):>
בסדר, אבל - - -

<היו"ר ניסן סלומינסקי:>
לא בסדר.

<יעל גרמן (יש עתיד):>
בחוק הזה יש את סעיפים 1, 2, 3 ו-4, שיש בהם את ייחוד ירושלים, ובנוסף יש לך את חוק משאל עם, וביחד זה נותן לך את כל מה שאתה רוצה.

<היו"ר ניסן סלומינסקי:>
לא, החוק הזה בא לתת תוספת, שלייקעס נוספים. הוא בא לומר שבניגוד לרמת הגולן למשל, פה - - -

<יעל גרמן (יש עתיד):>
ניסן, אתה באמת אומן של החוקים ואחד המחוקקים המוכשרים שישנם - -

<עבד אל חכים חאג' יחיא (הרשימה המשותפת):>
אבל בחוקים השליליים. 

<יעל גרמן (יש עתיד):>
- - ואתה יודע באיזו קלות אפשר להביא לכנסת את הביטול של סעיף 6, ביטול השריון.

<היו"ר ניסן סלומינסקי:>
יכול להיות. זה לא כל כך לבטל חוק יסוד.

<יעל גרמן (יש עתיד):>
זה באמת מה שישריין? 

<היו"ר ניסן סלומינסקי:>
יעל, אם זה כך לשיטתך אז מה אכפת לך? למה את צריכה להתנגד לחוק הזה?

<יעל גרמן (יש עתיד):>
מפני שאנחנו נמצאים בתקופה נפיצה, במקום נפיץ, והחוק הזה - - -

<היו"ר ניסן סלומינסקי:>
אבל את מבינה שהחוק הזה הוא שונה? הוא עושה שינוי - - -

<יעל גרמן (יש עתיד):>
הוא מזיק. 

<היו"ר ניסן סלומינסקי:>
זה משהו אחר, זה כבר מחלוקת. יכול להיות שמישהו חושב שהוא דווקא יועיל, אבל זה כבר במחלוקת. את רק רצית להבין מה החוק הזה עושה ביחס לחוק הקודם ועכשיו אנחנו יודעים מה הוא עושה, נקודה, בלי קשר לשאלה אם מסכימים או לא. 

גור, תמשיך הלאה. 

<גור בליי:>
אז אמרתי מה הוא משנה, ואני חייב הבהרה קטנה בהקשר הזה: סעיף 6 קיים כבר היום ומה שהשתנה זה הרוב. כלומר, המשוכה הנוספת הזאת על מסירה של השטח מעוגנת כבר היום בחוק יסוד, ומה שמשתנה פה זה הרוב. 

<קריאות:>
- - -

<דב חנין (הרשימה המשותפת):>
המספר 80 מבטא רפיון. למה שלא יהיה 121?

<היו"ר ניסן סלומינסקי:>
דב, אני ארשום את ההצעה שלך ויכול להיות שבהצבעה נתלכד על זה. נראה. 

<גור בליי:>
עכשיו - - -

<אוסאמה סעדי (הרשימה המשותפת):>
גור, בסעיף 7 - - -

<היו"ר ניסן סלומינסקי:>
רגע, תן לו לסיים. 

<גור בליי:>
מה שמשתנה פה זה כל עניין הרוב. היום אתה יכול ברוב רגיל לבטל את סעיף 7, ולמרות ש-6 ו-5 משוריינים ב-61 אתה יכול לבטל ברוב רגיל את סעיף 7 ואז ברוב רגיל גם את סעיף 6. מה שמוצע פה לעשות זה בעצם לאפשר את השריון של 6 ב-80 - - -

<אוסאמה סעדי (הרשימה המשותפת):>
אבל מה עם הרישה? בסעיף 7 אתה אומר "אין לשנות את הוראות סעיף 6 אלא בחוק יסוד שנתקבל ברוב של 80". אחרי זה אתה אומר "אין לשנות את הוראות סעיף זה אלא בחוק יסוד שנתקבל ברוב חברי כנסת". מה היחסים ביניהם?

<גור בליי:>
כמו שאמרתי קודם, המשמעות היא שאם אתה רוצה לבטל את סעיף 6, את ההגבלה על העברה של שטח בירושלים, יש לך - - 

<היו"ר ניסן סלומינסקי:>
יש לך שני שלבים במקום אחד. 

<גור בליי:>
- - יש לך שני מסלולים אפשריים. מסלול אחד, להעביר בכנסת ברוב של 80 הצעת חוק שאומרת שסעיף 6 בטל. מסלול שני זה להעביר ברוב של 61 הצעת חוק שאומרת שסעיף 7 בטל, ואז בעצם ביטלת את השריון, ואחר כך לבטל את סעיף 6. כלומר, במסלול השני אתה צריך לעשות שתי פעולות – גם לבטל את הוראת השריון ב-61 ואז לבטל את 6. לעומת זאת, ברוב של 80 אתה ישר מבטל את 6. כלומר, זה מוסיף משוכה נוספת. 
<אוסאמה סעדי (הרשימה המשותפת):>
מה מהות כל ה - - - הזאת? למה?

<היו"ר ניסן סלומינסקי:>
עזוב, זה החוק. 

<אוסאמה סעדי (הרשימה המשותפת):>
לא, אבל אני שואל עכשיו מבחינה משפטית. מבחינה משפטית אתה מדבר על זה שיש לך סעיף שאתה רוצה לבטל אותו ב-80, אבל אתה אומר שהכנסת יכולה לשנות את כל חוק היסוד הזה - - -

<היו"ר ניסן סלומינסקי:>
אוסאמה, אם תציע שכדי לבטל את ה-80 צריכים רוב של 70, יכול להיות שאנחנו נצטרף לדעתך, אבל כרגע זו ההצעה. 

<גור בליי:>
המענה לעניין הזה הוא שלקבוע ששניהם ב-80, כלומר, שגם 6 משוריין וגם סעיף השריון עצמו מעוגן ב-80, זה דבר שמעורר קשיים ושאלות לא פשוטות, כי אז דה-פקטו אתה צריך 80. בהצעה שפה זה אולי מוסיף עוד שלבים, אבל דה-פקטו אתה צריך 61. 

דבר שני, חוץ מהשריון, בנוסח המעודכן שמציעה ועדת שרים ושהמציעה הביעה את הסכמתה לו, מבקשים גם לבטל את סעיף 5, שקובע את תחום ירושלים לעניין חוק היסוד באופן כללי, גם לצרכים מוניציפליים ולכל צורך שהוא. אותו מוצע לבטל ובמקומו לקבוע שתחום עיריית ירושלים ייכנס רק לעניין סעיף 6, הסעיף של אי-מסירה לגורם זר. נאמר במפורש שעיריית ירושלים - - -

<אוסאמה סעדי (הרשימה המשותפת):>
מה התחום של עיריית ירושלים - - -

<היו"ר ניסן סלומינסקי:>
רגע, בוא נשמע רגע. 

<אוסאמה סעדי (הרשימה המשותפת):>
אבל אם אתה מבטל את סעיף 5 אז איך תדע מה ההגדרה של תחום עיריית ירושלים - - -

<היו"ר ניסן סלומינסקי:>
אוסאמה, מותר לשמוע אותו? מה, אתה רוצה שאני לא אתן לו לדבר? באמת, נו. 

<גור בליי:>
מה שנעשה פה על פי ההצעה זה בעצם לקחת את ההגדרה של ירושלים מסעיף 5, שמחילה את זה על כל הצעת החוק, ולהכניס אותה לתוך 6. ואז על מה חלה ההגדרה הזאת? רק על 6. היא אומרת "תחום עיריית ירושלים", כאשר תחום עיריית ירושלים לפי פקודת העיריות זה בעצם כל מה ששייך היום לעיריית ירושלים – שזה משהו שנשמח לשמוע מנציגי העירייה – שזה, בעיקרון, מערב העיר ומזרח העיר. "ובכלל זה השטח המתואר בתוספת" – זה מה שסופח ב-67' - - -
<יעל גרמן (יש עתיד):>
מה עושים אם עיריית ירושלים רוצה לשנות את התחום המוניציפלי שלה?

<היו"ר ניסן סלומינסקי:>
יעל, תני לו להמשיך, הוא באמצע משפט, למה לקטוע אותו באמצע?

<אוסאמה סעדי (הרשימה המשותפת):>
אז אם ברקת יכול לקבוע עכשיו - - -

<היו"ר ניסן סלומינסקי:>
אוסאמה, אתה רוצה קודם להבין את החוק? כדי שלא תגיד דברים שהם סתם.

<אוסאמה סעדי (הרשימה המשותפת):>
אני מבין את החוק. אבל אפילו את סעיף 5 אתם ביטלתם. 

<יעל גרמן (יש עתיד):>
כן, הם רוצים את בית ג'אלה ואת - - -

<היו"ר ניסן סלומינסקי:>
גור, תמשיך הלאה. 

<גור בליי:>
אז מה שמוצע פה זה להכניס את התחום של עיריית ירושלים רק בעניין של אי-העברה לגורם זר ולהקפיא אותו למצב הנוכחי. זאת אומרת, לפי איך שאנחנו קוראים את הנוסח המוצע, כל מה שהיום הוא בתחום עיריית ירושלים, שבחקיקת משנה כולל גם - - -

<דב חנין (הרשימה המשותפת):>
למה לא להשאיר את המצב שכולל גם את המגנומטרים?

<היו"ר ניסן סלומינסקי:>
דב, באמת, נו, אנשים רוצים להבין את החוק. 

<דב חנין (הרשימה המשותפת):>
אבל זאת כזאת רפיסות. איפה הכבוד הלאומי?

<היו"ר ניסן סלומינסקי:>
ששש. 

<גור בליי:>
זה בעצם כל מה ששייך היום לעיריית ירושלים, לרבות השטח שסופח ב-67'. אבל יש פה הצעה, שבאמת מעוררת שאלות, להקפיא את המצב. זאת אומרת שכל מה שהיום - - - 

<יעל גרמן (יש עתיד):>
- - - רוצים שבית ג'אלה ובית - - - יהיו בתוך ירושלים אז צריך לבטל את השריון?

<היו"ר ניסן סלומינסקי:>
יעל, את מוכנה לתת לו לסיים?

<גור בליי:>
כל מה שנכנס היום בתוך תחום עיריית ירושלים, נכנס במסגרת האיסור על העברה לריבונות זרה. 

עכשיו, נשאלה שאלה לגבי העניין המוניציפלי. איך שאנחנו מבינים את הכוונה של המציעים, ההשמטה של 5 וההכנסה של ההגדרה רק על 6 בעצם אומרות שאין מגבלה על שינויים מוניציפליים בתחום של ירושלים - - -
<עבד אל חכים חאג' יחיא (הרשימה המשותפת):>
למה אין הגבלה?

<היו"ר ניסן סלומינסקי:>
מה כן יש?

<גור בליי:>
ההגדרה לעניין ירושלים, הקפאת המצב, היא רק לעניין סעיף 6, לעניין ההעברה לגורם זר. מה שזה מאפשר - - -

<יעל גרמן (יש עתיד):>
כל סעיף 6, מתחילתו ועד סופו, משוריין. אם אני רוצה לשנות עכשיו חלק מסעיף 6, למשל לצרף את בית ג'אלה ואת בית לחם לתוך התחום המוניציפלי של ירושלים, אז אני צריכה עכשיו לשנות את כל חוק היסוד?

<היו"ר ניסן סלומינסקי:>
לא, בדיוק הפוך. 

<גור בליי:>
לא, בגלל שמוצע פה בסיפה להקפיא את המצב, אז אם מחר את מצרפת שטח נוסף לירושלים, הוא לא יהיה חלק מההגנה - - -

<היו"ר ניסן סלומינסקי:>
זה לא יחול עליו. 

<עבד אל חכים חאג' יחיא (הרשימה המשותפת):>
יש לי שאלה הפוכה. אם שר הפנים מקים לחלק מהכפרים שנמצאים שם, ג'בל מוכאבר למשל, מועצה אזורית שהיא שונה – האם אז החוק הזה לא חל עליהם? הרי זו סמכות של שר הפנים לקבוע תחום מוניציפלי ולהכריז על רשות מקומית. 

<גור בליי:>
אז השאלה הזאת היא בדיוק רלוונטית לסיפה הזאת. המשמעות של הסיפה שמוצעת בסעיף 6, של הקפאת מצב, בעצם אומרת שגם אם אתה לוקח מחר חלק מירושלים והופך אותה לרשות מקומית, עדיין ההגנה של סעיף 6 לגבי מסירת השטח תחול עליו. זאת אומרת שעל פי ההצעה אין בהוצאה או הכנסה של שטח חדש בירושלים כדי לשנות את זה. כל מה שהיום הוא חלק מירושלים, הוא מוגן מכוח סעיף 6. זאת ההצעה. 

<היו"ר ניסן סלומינסקי:>
גור, יש לך עוד דברים?

<גור בליי:>
אני חושב שאלה הדברים העיקריים. יש כמובן עוד הערות, אבל בהמשך. 

<היו"ר ניסן סלומינסקי:>
אז אני אתן עוד סבב דיבור ואז נתחיל לעבור על הסעיפים. דב, בבקשה. 

<דב חנין (הרשימה המשותפת):>
אדוני היושב-ראש, אני בשלב הזה עדיין לא רוצה להתייחס לסעיפים של החוק, אני כרגע רוצה לדבר על התשתית העקרונית של החוק. כבר אמרתי קודם, בהערה שלי לסדר, שהחוק הזה הוא חוק מהפכני, מכיוון שברמת המהות הוא מערער על עקרון שלטון הרוב. הוא בעצם קובע את העיקרון שישנה סוגיה שבה הרוב לא יכול לקבוע. רוב שרוצה שלום לא יוכל להתקדם לשלום, כי החוק בכנסת... אנחנו לא מדברים כרגע על מנגנוני הרמאות, על שעון השבת שאתם מתקינים כדי לרמות את המערכת, אנחנו מדברים על העיקרון, על קונסטיטוציה. 

<היו"ר ניסן סלומינסקי:>
זה ממש לא נכון מה שאתה אומר. אולי לא הבנת מה שהוא הסביר. 

<דב חנין (הרשימה המשותפת):>
לא, לא, אני הבנתי לגמרי. אבל אם אדוני רוצה לעשות פיליבסטר לדברים שלי – בסדר. אם לא אז אני אדבר ברצף.

אני אומר שאתם, באופן עקרוני, קובעים בחוק יסוד סוגיה, אדוני היועץ המשפטי, שבה עקרון שלטון הרוב איננו חל. זה מה שאתם קובעים בחוק יסוד. כשאתם קובעים ש-80 ח"כים קובעים, זה אומר שהרוב בכנסת... אתם, היועצים, מאפשרים, ואנחנו, הכנסת, מחוקקים, את ביטול העיקרון הדמוקרטי הבסיסי ביותר, שאומר שהרוב קובע. 

העיקרון הדמוקרטי הבסיסי ביותר הזה הוא מאוד חשוב, ולא רק מבחינת הקונסטרוקציה הקונסטיטוציונית של המערכת, אלא גם כי הוא העיקרון שקובע את הלגיטימציה של המערכת. הרי למה שאני אקבל החלטה? למה שאני אקבל את מה שאתה אומר? כי הרוב החליט. זה הבסיס ללגיטימציה של כל העניין. וברגע שאנחנו מערערים את כל העיקרון הזה – ושוב, אני לא מדבר על מנגנוני הרמייה שיש מסביב, אני מדבר על העיקרון, כי הרי אנחנו מדברים על קונסטיטוציה, וכשאנחנו מדברים על קונסטיטוציה אנחנו צריכים לדבר על העיקרון כמו שהוא כתוב בחוק, ולא על כל המנגנונים שאחר כך אנחנו קורצים עין ואומרים "אפשר לסדר את זה בדרך עקיפין". 
אנחנו פוגעים בעיקרון של הלגיטימציה הבסיסית ביותר של המערכת. עכשיו, אנחנו לא סתם פוגעים בעיקרון של הלגיטימציה הבסיסית ביותר, אנחנו פוגעים בעיקרון הזה במסגרת השאלה הכי חשובה, שהיא שאלת המלחמה ושלום. שאלה חברת הכנסת גרמן למה צריך את החוק הזה. ובכן, החוק הזה הוא מסר לעולם כולו. המסר לעולם הוא שאנחנו לא רוצים שלום. כי בעולם המציאות, לא בעולם השאיפות המשיחיות, אין שלום בלי הסדר בירושלים. והסדר בירושלים הוא הסדר מאוד מסובך, והוא צריך להיענות גם לשאיפות של הפלסטינים, גם לשאיפות של הישראלים, גם לשאיפות של היהודים וגם לשאיפות של המוסלמים. ומי שאת הדבר הזה לא מבין, הוא לא מבין כלום. 

אומרת הכנסת לעולם – אם החוק הזה יעבור – שאנחנו לא רוצים להתקדם לשלום. החוק הזה, מטרתו להגיע לחצר המלך עבדאללה, לחצר המלך הסעודי. כי יש אנשים שם שהם אנשים נאיביים. באמת, המלך עבדאללה הוא הרי אדם נאיבי. שליט סעודיה הוא אדם נאיבי. הם חושבים שנתניהו הוא פרטנר, אפשר לדבר איתו, אפשר אפילו להאמין לו. אבל מי שחי בישראל יודע שזה דבר מופרך - - -
<עבד אל חכים חאג' יחיא (הרשימה המשותפת):>
בישראל מאמינים לו?

<דב חנין (הרשימה המשותפת):>
בישראל אנחנו יודעים שאי אפשר להאמין לנתניהו. אבל יש אנשים – אני קורא את זה בעיתונים – שעדיין מאמינים. לנו זה נשמע מדהים שיש מישהו שמוכן להאמין לנתניהו שהוא רוצה להתקדם לשלום ויש יוזמה וכו'. ואתם רוצים בעצם לחבל ביכולת הזאת של נתניהו לבלף את העולם. עכשיו, מהבחינה הזאת אני חושב שהיושר עדיף. עדיף היושר ולא לבלף את העולם.

<היו"ר ניסן סלומינסקי:>
טוב, דב, בוא תקצר.  

<דב חנין (הרשימה המשותפת):>
אני חושב שכל הדיבורים על יוזמה סעודית, הדיבורים על הירדנים וכו' – זה הכול בלוף אחד גדול, ועדיף להגיד את הדברים ביושר.

אבל, בתשובה לשאלתה של חברת הכנסת גרמן, אני אומר שמטרתו של החוק הזה היא מטרה פוליטית, להעביר מסר פוליטי לעולם, מסר שאומר שלא רוצים שלום. גם אם הרוב בישראל אי-פעם ירצה שלום ויעדיף שלום עם הסדר בירושלים, אנחנו, המיעוט של הבית היהודי, שמובילים את מדינת ישראל בדרך ההתנחלות ובדרך שאתם מאמינים בה מאוד אבל לדעתי היא מובילה אותנו למצדה – אתם תמשיכו להוביל אותנו, למרות שהרוב ירצה אחרת. זה מישור פוליטי אחד של העניין הזה, המסר הבין-לאומי.  

גם המישור הפוליטי השני הוא לגיטימי: אתם רוצים להגיד לציבור בישראל שנתניהו הוא שמאלן, שלא רק השב"כ הזויים אלא גם נתניהו - - -

<היו"ר ניסן סלומינסקי:>
דב, אמרת את כל הדברים בדברי הפתיחה שלך קודם ועכשיו אתה רק חוזר על הדברים. זה לא בסדר. 

<דב חנין (הרשימה המשותפת):>
לא, הייתה הערה לסדר, עכשיו אני מדבר לגופו של העניין.

<יעל גרמן (יש עתיד):>
אני שומעת דברים חדשים, וגם מאוד חכמים. 

<היו"ר ניסן סלומינסקי:>
זה שהם מאוד חכמים זה משהו אחר, אבל הוא אמר בדיוק אותו דבר קודם. אני מבקש שתקצר. 

<דב חנין (הרשימה המשותפת):>
אני מקצר. אני אומר שאתם רוצים להעביר מסר, וזה לגיטימי, שאתם היחידים שנאמנים לירושלים, היחידים שנאמנים לארץ ישראל, בעוד שהליכוד לא נאמנים – ולכן אתם מקדמים את החוק הזה. כדי לעשות "נא בעין" לא רק למלך עבדאללה ולשליט סעודיה, אלא גם לראש הממשלה נתניהו, שלא הוא יזם את זה אלא אתם. 

וכאן אני מגיע לבעיה. אתם עושים את המטרות הפוליטיות האלה – שהן מטרות לגיטימיות מבחינתכם – בדרך של פגיעה בקונסטרוקציה הקונסטיטוציונית של מדינת ישראל. זו הבעיה שלי. אתם עושים את זה בדרך של פגיעה בארכיטקטורה החוקתית של מדינת ישראל. 

וכאן אני מגיע לשאלה שבה אני, לצערי, לא מסכים עם הייעוץ המשפטי של הוועדה, שאומר לנו שבעצם החוק, בקריצת עין, אומר שמצד אחד משריינים ל-80 אבל מצד שני גם אפשר לבטל ל-61.

<אוסאמה סעדי (הרשימה המשותפת):>
זה ישראבלוף.

<דב חנין (הרשימה המשותפת):>
גור, אני אומר לך בצער – אני חולק על הגישה המוטעית של הייעוץ המשפטי של הוועדה לגבי איך נראית קונסטיטוציה. אני חושב שאתם טועים, אני חושב שקונסטיטוציה לא יכולה לאפשר את המנגנונים האלה של קריצת עין, שמצד אחד אומרים בחוק יסוד 80 אבל אחר כך אפשר לבטל ב-61. לא ככה נראית חוקה, אתם מזלזלים בכל הרעיון של החוקה. וזה דבר שמבזה את הסיפור הזה של חוקה בכנסת.
עכשיו, אנחנו לא יכולים להשלים עם הדבר הזה, ואם אין שומרי סף שיגידו לכנסת שאת הדברים האלה לא עושים, אז חובתנו להגיד את זה. אני חושב שהדבר הזה הוא דבר שמבזה את כל הרעיון החוקתי. 

<היו"ר ניסן סלומינסקי:>
דב, אתה כבר מאריך מאוד - - -

<דב חנין (הרשימה המשותפת):>
אני רוצה להתקדם - - -

<היו"ר ניסן סלומינסקי:>
לא, אתה מאריך כל הזמן ואני מוכרח להגביל אותך. 

<דב חנין (הרשימה המשותפת):>
מה לעשות שהבאתם חוק כזה מהפכני ויש הרבה מה להגיד עליו?

<מרב מיכאלי (המחנה הציוני):>
אדוני, אתה לא יכול לא לתת לו לדבר. 

<היו"ר ניסן סלומינסקי:>
אבל הוא קיבל לפני כן, הוא קיבל עכשיו הרבה, ועכשיו הוא חוזר - - -

<מרב מיכאלי (המחנה הציוני):>
אבל יש לו הרבה דברים להגיד. 

<היו"ר ניסן סלומינסקי:>
לא, הוא חוזר כמעט מילה במילה על מה שהוא אמר קודם, הוא לא חידש, הוא דיבר על פוליטיקה, לא על החוק עצמו. 

<דב חנין (הרשימה המשותפת):>
אני מתקדם. וחבל שלא הקשבת לדבריי - - -

<היו"ר ניסן סלומינסקי:>
הקשבתי לכל מילה ואני אפילו יכול לחזור על זה. 

<דב חנין (הרשימה המשותפת):>
את הדברים האלה לא אמרתי. זה רשום בפרוטוקול ואני מבקש שזה ייבדק. 

את המחאה הזאת שלי, היועץ המשפטי של הוועדה, אני מבקש להביא בפני היועץ המשפטי של הכנסת. אני חושב שזה נושא שמחייב אתכם לחשיבה נוספת. 

<גור בליי:>
אני רוצה להבהיר משהו. 

<היו"ר ניסן סלומינסקי:>
לא, אני לא רוצה. 

<דב חנין (הרשימה המשותפת):>
אני לא רוצה לקבל ממך תשובה, עם כל הכבוד. אני רוצה שיתקיים על זה דיון בלשכה המשפטית של הכנסת – על היחס של הלשכה המשפטית של הכנסת לתפקידה של הכנסת כרשות המכוננת. 

<גור בליי:>
רגע, אני רק רוצה להבהיר - - -

<דב חנין (הרשימה המשותפת):>
לא, אני לא רוצה תשובה. 

<היו"ר ניסן סלומינסקי:>
לא, גור, לא. 

<גור בליי:>
אני מרגיש צורך להבהיר, אדוני היושב-ראש. אנחנו ממש לא זלזלנו בדבר הזה; גם במסמך ההכנה שלנו וגם באמירה - - -

<היו"ר ניסן סלומינסקי:>
עזוב, זה לא רלוונטי, הוא לא רוצה את הדברים - - -

<גור בליי:>
אני רק אומר שאנחנו בהחלט כתבנו במסמך ואני גם בהחלט מסכים עם הדברים, וגם נתייחס לזה בהתייחסות לסעיף הספציפי, שרוב של 80 חברי כנסת זה רוב מאוד-מאוד חריג והוא מחייב הצדקה מיוחדת - - -

<דב חנין (הרשימה המשותפת):>
מה זה "חריג"? אתה יכול להביא לי מדינות שבהן החליטו על רוב של שני-שליש? אני רוצה לדעת את זה. 

<היו"ר ניסן סלומינסקי:>
טוב, דב, הוא רשם את זה והוא יביא את זה לדיון. די. 

<דב חנין (הרשימה המשותפת):>
אני אגיע לנושא כשנדבר על הסעיף - - -

<היו"ר ניסן סלומינסקי:>
משפט אחרון. 

<דב חנין (הרשימה המשותפת):>
לא, לא, לא משפט אחרון. אנחנו מדברים על המבנה של החוק - - -

<היו"ר ניסן סלומינסקי:>
לא, לא, משפט אחרון. 

<דב חנין (הרשימה המשותפת):>
אני לא יכול. 

<היו"ר ניסן סלומינסקי:>
אתה לא יכול אז לא, מה אני יכול לעשות.

<דב חנין (הרשימה המשותפת):>
זה דיון בוועדת החוקה של הכנסת - - -

<היו"ר ניסן סלומינסקי:>
אבל זה לא דיון של פיליבסטר - - -

<יעל גרמן (יש עתיד):>
זה חוק יסוד ורק יום אחד אתה נותן לנו. 

<אוסאמה סעדי (הרשימה המשותפת):>
אתה לא יכול לעשות את זה ככה - - -

<היו"ר ניסן סלומינסקי:>
דב, זה לא דיון של פיליבסטר. 

<יעל גרמן (יש עתיד):>
זה לא פיליבסטר. 

<היו"ר ניסן סלומינסקי:>
זה כן פיליבסטר.

<דב חנין (הרשימה המשותפת):>
מה פיליבסטר בזה?

<יעל גרמן (יש עתיד):>
הרי אתה לא מצביע עכשיו. 

<היו"ר ניסן סלומינסקי:>
דב, אני מבקש ממך לסיים. 

<דב חנין (הרשימה המשותפת):>
אני מדבר על גופו של החוק. אדוני היועץ המשפטי, מהו האפקט האמתי של הכנסת המנגנון הזה של 80 כאשר אפשר לבטל אותו ב-61? מהו האפקט של הדבר הזה? למה הדבר הזה הוא לא דבר ניטרלי ושקוף? פה בעצם אנחנו רק עושים לעצמנו תרגיל. ופה הסכנה הגדולה של העיקרון הזה: אני אומר לכם, עמיתיי חברי הכנסת, שברגע שנקבע העיקרון של 80, אנחנו מייצרים איזשהו סטנדרט שהציבור, שמתייחס לחוקי יסוד ברצינות, יקבל אותו כסטנדרט מחייב. הרי מה הייתה הטענה כשרבין היה ראש הממשלה? שאין לרבין מנדט. למה? כי חלק גדול מהציבור חשב שלראש הממשלה, למרות שהיה לו רוב להעביר כל מיני החלטות, אין לו באמת את המנדט, בגלל דברים אחרים. ועכשיו אנחנו מכניסים לפה את העיקרון שבעצם אומר שלרוב בישראל אין מנדט. אנחנו קבענו את העיקרון הזה. אז זה נכון שבקריצת עין אנחנו יכולים לבטל את זה ברוב של 61, אבל מה יגיד הציבור? הציבור יגיד שהכנסת החליטה רוב של 80, וכשיהיה קמפיין ציבורי - - -

<עבד אל חכים חאג' יחיא (הרשימה המשותפת):>
זה מה שהם רוצים. זה מיועד דווקא לבחירות. 

<דב חנין (הרשימה המשותפת):>
כשיהיה קמפיין ציבורי - - -
<היו"ר ניסן סלומינסקי:>
לא, דב, אני עוצר אותך, אני מצטער. 

<דב חנין (הרשימה המשותפת):>
אתה לא יכול לעצור אותי. 

<היו"ר ניסן סלומינסקי:>
אני יכול לעצור אותך, אני יכול לקבוע את הזמן. 

<דב חנין (הרשימה המשותפת):>
אתה עוצר אותי כי אתה מונע לקיים דיון על חוק יסוד, כדי להעביר אותו - - -

<יעל גרמן (יש עתיד):>
הוא לא אמר את הדברים האלה קודם. 

<היו"ר ניסן סלומינסקי:>
אבל הוא בזבז את כל הזמן שלו פעמיים כבר קודם. דב, יש לך עוד שתי דקות לסיים את הדברים. 

<דב חנין (הרשימה המשותפת):>
לא - - -

<היו"ר ניסן סלומינסקי:>
אם לא אז גמרנו, אז לא תוכל לדבר. יש לך עוד שתי דקות, דב. מצטער. 

<דב חנין (הרשימה המשותפת):>
אדוני היועץ המשפטי, אני רוצה לדעת - - -

<היו"ר ניסן סלומינסקי:>
דב, יש לך שתי דקות, אתה מסיים כשהשעון מצפצף. 

<דב חנין (הרשימה המשותפת):>
אדוני היועץ המשפטי, אני רוצה לדעת האם בשינויים של חוקי יסוד אפשר להגביל חברי כנסת בשתי דקות?

<היו"ר ניסן סלומינסקי:>
כבר עברנו את זה בכל הישיבות - - -

<דב חנין (הרשימה המשותפת):>
אדוני יודע איך כתבו את החוקה האמריקאית? כמה חודשים ושנים ישבו על ניסוח החוקה האמריקאית? למה אתה לא חושב שאנחנו ראויים ליחס דומה? מה פחות טוב אצלנו?

<היו"ר ניסן סלומינסקי:>
דב, נתתי לך עוד שתי דקות לסיים - - -

<דב חנין (הרשימה המשותפת):>
אבל שתי דקות זה מגוחך. מדובר בחוק יסוד שמשנה את כל המבנה החוקתי של מדינת ישראל. 

<היו"ר ניסן סלומינסקי:>
דיברת כבר יותר מרבע שעה או 20 דקות.

<דב חנין (הרשימה המשותפת):>
זה משנה את כל המבנה החוקתי של מדינת ישראל. 

<היו"ר ניסן סלומינסקי:>
ממש. זה לא משנה כלום ואתה יודע את זה טוב. 

<דב חנין (הרשימה המשותפת):>
אתה אומר שזה לא משנה כלום. אז תבטל את החוק הזה אם הוא לא משנה כלום. 

<היו"ר ניסן סלומינסקי:>
יש לך עוד דקה ו-18 שניות. 

<דב חנין (הרשימה המשותפת):>
אדוני היושב-ראש, אני אומר שהמהלך הזה של הדה-לגיטימציה של החלטת הרוב, שאתם מקבעים אותו כרגע בחוק יסוד, הוא מהלך מאוד מסוכן. כי אותה הנהגה פוליטית שתרצה בסוף ללכת לשלום ויהיה לה רוב בכנסת, תתמודד מול תחושה ציבורית שהם עושים משהו לא לגיטימי בזה שהם מעבירים ברוב המאפשר את הביטול של ה-80. יגידו "אין מנדט", כי עובדה שהכנסת קבעה 80. כך שאתם בעצם מייצרים פה מהלך חתרני שפוגע באופן עמוק ביכולת של המערכת הדמוקרטית לקבל החלטות לגיטימיות. והמהלך הזה הוא מהלך מאוד מסוכן, הוא מהלך שייצר אלימות פוליטית, כי אם אני חושב שהדבר הזה הוא לא לגיטימי ושאין לראש הממשלה העתידי מנדט, כי אנחנו קבענו 80 והוא עכשיו משנה את זה ב-61 – מה תהיה התוצאה? כאשר אנשים מרגישים שהרעיון של הרוב לא תופס והרעיון של הלגיטימציה המקובלת לא עובד - - -

<היו"ר ניסן סלומינסקי:>
דב, תודה רבה. 

<דב חנין (הרשימה המשותפת):>
מה "תודה רבה"?

<אוסאמה סעדי (הרשימה המשותפת):>
מה זה, שעון מעורר?

<דב חנין (הרשימה המשותפת):>
אני התעוררתי כבר, אני ער. 

<היו"ר ניסן סלומינסקי:>
תודה, דב. 

<דב חנין (הרשימה המשותפת):>
לא, לא תודה. 

<היו"ר ניסן סלומינסקי:>
די, אני לא רוצה להוציא אותך. 

<דב חנין (הרשימה המשותפת):>
אתה יכול לעשות מה שאתה רוצה, אבל אני אומר לך שזאת לא הדרך לנהל דיון על חוק יסוד. אני מבקש, אדוני היועץ המשפטי - - -

<דב חנין (הרשימה המשותפת):>
דב, אני ביקשתי ממך לסיים עכשיו. 

<דב חנין (הרשימה המשותפת):>
לא, אני מבקש שלא יקרה מצב שבחקיקת חוק יסוד כל כך מהפכני וכל כך רדיקלי זו תהיה צורתו של הדיון.

<היו"ר ניסן סלומינסקי:>
אוקיי, תודה רבה. 

<דב חנין (הרשימה המשותפת):>
זאת הכנה לקריאה ראשונה? אדוני היושב-ראש, קריאה ראשונה בכנסת היא לא איזה משהו כזה אקראי. לוועדת חוקה יש מסורת של הרבה שנים של איך אנחנו מכינים דברים לקריאה ראשונה. וקריאה ראשונה, בטח בחוק יסוד, לא יכולה להיות אירוע שנקבע לפי לוח זמנים פוליטי של הבית היהודי. 

<היו"ר ניסן סלומינסקי:>
דב, אני ביקשתי ממך - - -

<דב חנין (הרשימה המשותפת):>
מה זה "ביקשתי" - - -

<היו"ר ניסן סלומינסקי:>
בדרך כלל המשקל הוא בין קריאה ראשונה לבין שנייה ושלישית ולא הפוך.

<דב חנין (הרשימה המשותפת):>
לא - - -

<עבד אל חכים חאג' יחיא (הרשימה המשותפת):>
להפך. 

<היו"ר ניסן סלומינסקי:>
אתה יכול להגיד מה שאתה רוצה, אבל אני יודע, אני מנהל את הישיבה - - -

<דב חנין (הרשימה המשותפת):>
זו קריאה ראשונה בחוק יסוד - - -

<היו"ר ניסן סלומינסקי:>
דב, תודה. דב, תודה. דב, אנחנו כבר מכירים אחד את השני הרבה שנים ואנחנו יודעים - - -

<דב חנין (הרשימה המשותפת):>
אנחנו מכירים ועדיין לא השתכנעת שקריאה ראשונה בחוק יסוד - - -

<היו"ר ניסן סלומינסקי:>
אני מציע לך להשתכנע שזה לא יעזור, אני לא אתן לך לעשות פיליבסטר, נקודה. די, סיימת את הדברים שלך ועכשיו אני אתן לאחרים. 

<דב חנין (הרשימה המשותפת):>
ממש לא סיימתי, אני בתחילת הדברים שלי. יש לי עוד הרבה דברים ענייניים וטובים להגיד לגופו של החוק. 

<היו"ר ניסן סלומינסקי:>
מאה אחוז, בסדר. 

<דב חנין (הרשימה המשותפת):>
אז איך אפשר לנהל דיון קונסטיטוציוני ככה? איך אפשר?

<היו"ר ניסן סלומינסקי:>
אפשר. אני חושב שגם בכנסת מגבילים אותך. זה שיא הדמוקרטיה, וגם שם אתה מוגבל. וגם אם תעשה שמיניות באוויר, גם אם תדבר על החוק הזה, עדיין יגבילו אותך ולא ייתנו לך לדבר יותר מזה ויורידו אותך מהדוכן אם תרצה להמשיך האלה. אז באמת, עשה לי טובה. 

<דב חנין (הרשימה המשותפת):>
מה היה מפריע לך או לכל הבית היהודי לכנס כמה ימי עיון - - -

<היו"ר ניסן סלומינסקי:>
אולי נעשה את זה גם, אבל מה זה שייך עכשיו?

<היו"ר ניסן סלומינסקי:>
כי עוד מעט אנחנו מעבירים קריאה ראשונה. 

<היו"ר ניסן סלומינסקי:>
אבל למה לא לעשות את זה בין ראשונה לבין שנייה ושלישית? למה? כי אתה מנהל את הישיבות?

<דב חנין (הרשימה המשותפת):>
- - - אתה אומר, אנחנו נקבע עיקרון שאפשר להתגבר על שלטון הרוב, ואחר כך נתווכח על הפרטים. אני מדבר בדיוק על העיקרון הזה. אני מבקש - - -

<היו"ר ניסן סלומינסקי:>
דב, אתה מספיק מכובד ואני לא רוצה להוציא אותך - - -

<דב חנין (הרשימה המשותפת):>
אני רוצה חוות דעת משפטית על משמעות הקריאה הראשונה בכנסת. אני רוצה חוות דעת משפטית, בכתב, של היועץ המשפטי של הכנסת - - -

<היו"ר ניסן סלומינסקי:>
דב, אני מבקש. אני קורא לך קריאה ראשונה. 

<דב חנין (הרשימה המשותפת):>
אני רוצה חוות דעת בכתב, מהיועץ המשפטי של הכנסת, לגבי משמעותה של קריאה ראשונה בחוק יסוד. אני לא רוצה אחר כך להתווכח על פרטים, כאשר בחוק - - -

<היו"ר ניסן סלומינסקי:>
דב, אני ביקשתי ממך להפסיק. 

<דב חנין (הרשימה המשותפת):>
אנחנו קבענו שעקרון שלטון הרוב לא תופס במדינת ישראל. 

<היו"ר ניסן סלומינסקי:>
טוב, אני קורא לך קריאה שנייה. 

<דב חנין (הרשימה המשותפת):>
אתה יכול לקרוא לי 20 קריאות - - -

<היו"ר ניסן סלומינסקי:>
אתה מאלץ אותי להוציא אותך. אם אתה רוצה כותרות אז אני אעשה את זה. 

<דב חנין (הרשימה המשותפת):>
האם ככה אדוני רוצה לראות - - -

<היו"ר ניסן סלומינסקי:>
לא, האם ככה אתה רוצה להיראות? שאתה לא נותן לאנשים לדבר?

<דב חנין (הרשימה המשותפת):>
אני לא נותן לאנשים לדבר? אני עכשיו ברשות דיבור - - -

<היו"ר ניסן סלומינסקי:>
לא, אתה לא ברשות דיבור. קיבלת רשות דיבור לזמן מסוים, נקודה. 

<דב חנין (הרשימה המשותפת):>
לא, לא קיבלתי לזמן מסוים, סליחה. 

<היו"ר ניסן סלומינסקי:>
תסלח לי, כבר נתתי לך. 

<דב חנין (הרשימה המשותפת):>
לא, לא קיבלתי. פתאום באמצע הדברים שלי אתה החלטת לקצוב לי את הזמן. 

<היו"ר ניסן סלומינסקי:>
טוב, אתה כבר בקריאה שנייה. אני מבקש ממך להפסיק - - -

<דב חנין (הרשימה המשותפת):>
אבל אדוני, זאת לא הדרך לנהל דיון חוקתי. עם כל הכבוד - - -

<היו"ר ניסן סלומינסקי:>
דב, אני מבקש ממך פעם אחרונה - - -

<דב חנין (הרשימה המשותפת):>
עם כל הכבוד לך, אדוני היושב-ראש, לא זו הדרך לנהל דיון חוקתי. 

<היו"ר ניסן סלומינסקי:>
דב, אני ביקשתי ממך פעם אחרונה. בבקשה תוציאו אותו. תצא לעשר דקות ותוכל לחזור עם תרצה. 

<דב חנין (הרשימה המשותפת):>
אני רוצה לחזור ולהגיד את כל מה שיש לי להגיד, ואני מבקש חוות דעת של היועץ המשפטי של הכנסת בעניין הזה. 

<היו"ר ניסן סלומינסקי:>
מאה אחוז. 

<דב חנין (הרשימה המשותפת):>
זה לא חוק רגיל, זה חוק יסוד, ואי אפשר לזלזל ככה בחוקי היסוד במדינת ישראל, אי אפשר לזלזל. 
<היו"ר ניסן סלומינסקי:>
היחיד שמזלזל כרגע זה אתה, שמנסה לעשות פיליבסטר פוליטי על חוק יסוד. 

(12:30, חבר הכנסת דב חנין מוצא מחדר הוועדה). 

<עבד אל חכים חאג' יחיא (הרשימה המשותפת):>
על חוק שאינו פוליטי. 

<היו"ר ניסן סלומינסקי:>
לא אמרתי שהוא לא פוליטי, כל חוק הוא - - -

<עבד אל חכים חאג' יחיא (הרשימה המשותפת):>
אתה מדבר כאילו זה איזה חוק חברתי.

<היו"ר ניסן סלומינסקי:>
גם חוק חברתי הוא חוק פוליטי, הרי לכל מפלגה יש גם תפיסה חברתית. 
<מרב מיכאלי (המחנה הציוני):>
לא, שלא לדבר על זה שזה כלי פרלמנטרי לגיטימי, אדוני. פיליבסטר זה כלי פרלמנטרי לגיטימי. 

<היו"ר ניסן סלומינסקי:>
אבל אתה לא יכול לתקוף את החלק הפוליטי דרך החלק ה... טוב, די, אני מבקש. 

<מרב מיכאלי (המחנה הציוני):>
אדוני, לפרוטוקול, זה לא היה ראוי להוציא את חבר הכנסת חנין, כי הוא לא הפריע, הוא רק ביקש לסיים את דבריו. 

<היו"ר ניסן סלומינסקי:>
לא, הוא לא ביקש לסיים, אני ביקשתי שהוא יסיים. 

<מרב מיכאלי (המחנה הציוני):>
אבל אין פה מצוקת דוברות או דוברים, לצערי. אני לא רואה פה מומחים שעומדים בתור וממתינים. 

<היו"ר ניסן סלומינסקי:>
דב יכול להמשיך לדבר עוד שלוש שעות. אין לו שום בעיה לדבר עוד שלוש שעות. 

<מרב מיכאלי (המחנה הציוני):>
אבל אולי אלה דברים שראוי להאזין להם. 

<היו"ר ניסן סלומינסקי:>
רויטל, השלימו לך?

<רויטל סויד (המחנה הציוני):>
לא. 

<היו"ר ניסן סלומינסקי:>
אז אני אחזור בקצרה, כי שלחנו אותך בשליחות לוועדת הכנסת. יש שני חוקים. יש חוק אחד שחל על כל תחום של ריבונות ישראל – חוק משאל עם. אם הממשלה רוצה היא יכולה לפתוח בהליך של 61 ומשאל עם, או 80 בלי משאל עם, כדי למסור למשל, חס ושלום, חלק מרמת הגולן וכו'. לעומת זאת, החוק הזה בא ואומר שלירושלים אנחנו נותנים ייחוד. מה הכוונה? סעיף 6 של החוק הזה אומר, אין לכם אישור למסור את ירושלים, נקודה. אם אתם כן רוצים, אתם קודם כול צריכים לבטל אותי, את סעיף 6 - - 
<רויטל סויד (המחנה הציוני):>
ברוב של 80.

<היו"ר ניסן סלומינסקי:>
רגע, תכף אני אדבר על הרוב. 

- - ורק אחרי שתבטלו אותי אתם הולכים להליך הרגיל, שתופס לגבי רמת הגולן או כל חלק אחר: הצעת חוק בכנסת, רוב של 61 וכו'. עכשיו - - -

<מרב מיכאלי (המחנה הציוני):>
אדוני, זה נשמע נורא חמוד כשאתה אומר "תבטלו אותי", כאילו הסעיף מדבר פה. אבל זה לא עושה את זה יותר דמוקרטי אם אתה עושה את זה כאילו יותר חמוד. 

<היו"ר ניסן סלומינסקי:>
רגע. עכשיו, המיוחד לגבי ירושלים הוא שהסעיף הזה שאוסר משוריין ב-80 חברי כנסת. זאת אומרת שכדי לבטל את סעיף 6 את צריכה 80 חברי כנסת. אבל, מאחר שהמערכת הייתה ערה לחלק הדמוקרטי – שאותו או שדב לא הבין או שהוא לא רצה להבין – היא אמרה שמבחינה דמוקרטית אנחנו לא רוצים שיהיה מצב שבו רוב יעמוד חסום, ולכן, אם יהיה בכנסת רוב שרוצה את התהליך הזה, הוא יצטרך ללכת בשני שלבים: קודם כול הוא מבטל את השריון ב-61, ואז, בכל רוב רגיל יכולים לבטל את סעיף 6, ואז הולכים - - -

<רויטל סויד (המחנה הציוני):>
61 מבטלים את סעיף 6 או 80?

<גור בליי:>
ב-61 מבטלים את השריון שלו. 

<היו"ר ניסן סלומינסקי:>
ואז נשאר סעיף 6 לא משוריין, ואז אפשר לבטל אותו בכל רוב רגיל, ואז אפשר ללכת בהליך הרגיל של החוק הקודם. זה הכול. 

<רויטל סויד (המחנה הציוני):>
אבל מה זה שטח ירושלים?

<היו"ר ניסן סלומינסקי:>
שטח ירושלים זה מה שהיה. לא נכנסו לכל הדברים האלה כרגע. 

<רויטל סויד (המחנה הציוני):>
אבל תסביר את הסעיף. 

<היו"ר ניסן סלומינסקי:>
יש עוד סעיף – זה כבר דבר משני – שבא ואומר שהשטח של עכשיו של ירושלים, עליו חל סעיף 6, השריון. ואם מחר תוסיפו לירושלים עוד שטחים, סעיף 6 לא חל עליהם. 

<רויטל סויד (המחנה הציוני):>
החוק לא חל עליהם. 

<היו"ר ניסן סלומינסקי:>
סעיף 6 לא חל עליהם. אם לחלופין - - -

<עבד אל חכים חאג' יחיא (הרשימה המשותפת):>
אפילו אם הוא יהפוך לשטח מוניציפלי אחר, עדיין הוא לא - - -

<רויטל סויד (המחנה הציוני):>
ואם יתווסף אז לא צריך?

<היו"ר ניסן סלומינסקי:>
אם יצטרף עוד שטח, לא חל עליו השריון של 6. לעומת זאת, אם מוציאים, גם מה שהוציאו סוחב איתו את סעיף 6. זה חל על השטח כולו. 

<רויטל סויד (המחנה הציוני):>
ומה זה מקבע עכשיו?

<היו"ר ניסן סלומינסקי:>
את מה שיש בחוק, את השטח של ירושלים של היום.  
<גור בליי:>
את תחום עיריית ירושלים. זה תחום שמוגדר - - -

<היו"ר ניסן סלומינסקי:>
זה מוגדר ואנחנו לא מוסיפים על זה כרגע שום דבר. 

<גור בליי:>
זה משהו שכדאי לשמוע מעיריית ירושלים. 

<היו"ר ניסן סלומינסקי:>
מה שקיים בחוק היום, מה שחל בחוק היום. רויטל, הרי החוק הזה קיים גם היום, רק שהיום זה, כולל סעיף 6, ברוב של 61; ומה שעושים עכשיו זה לא משנים את הגבולות ולא כלום, רק אומרים שבמקום 61 יהיה 80, נקודה. 

<גור בליי:>
אבל כן יש פה איזה דקות שהיא רלוונטית בהקשר הזה. כרגע סעיף 5 מדבר על תחום ירושלים והוא אומר בין השאר: כל השטח המתואר בתוספת להכרזה על הרחבת תחום עיריית ירושלים. עכשיו, השטח שמתואר בתוספת להכרזה הזאת זה השטח שסופח ב-67', מזרח ירושלים. אז היום יש בסעיף 5 אי-בהירות מסוימת לגבי השאלה האם ההגנה של החוק, האם הסעיפים של החוק... ברור שהם חלים על מזרח ירושלים, על מה שסופח, אבל יש אי-בהירות לגבי התחולה על מערב ירושלים, על מה שלא נכנס במסגרת הסיפוח. 

עכשיו, כשאומרים "תחום עיריית ירושלים" אז - - -

<רויטל סויד (המחנה הציוני):>
מה זה מערב ירושלים?

<גור בליי:>
כל מה שהיה לפני גבולות 4 ביוני 67'. עכשיו, ההפניה לתחום עיריית ירושלים מוגדר לפי פקודת העיריות בצורה מאוד ברורה, וזה כולל גם את מערב העיר בלי ספק. 

<רויטל סויד (המחנה הציוני):>
כשלפני כן לשון סעיף 5 הותירה ספק?

<גור בליי:>
לא, היא לא השתמשה במונח "תחום עיריית ירושלים" אלא רק ב"תחום ירושלים", שהוא מונח יותר עמום. 

<היו"ר ניסן סלומינסקי:>
כן, אבל ודאי שאף אחד לא חשב שזה לא יכיל את החלק הבסיסי של ירושלים, הקודם. 

<רויטל סויד (המחנה הציוני):>
רגע, יש לי שאלה. אני רוצה לדמות מקרה. סעיף 6 כמו שהוא היום. לוקחים את השכונות במזרח ירושלים ומחליטים שהן כבר לא בשטח המוניציפלי של ירושלים ושמים להם מועצה משל עצמם, אבל עדיין - - -
<היו"ר ניסן סלומינסקי:>
אלא אם יבטלו את סעיף 6.

<רויטל סויד (המחנה הציוני):>
תהיה להם מועצה משל עצמם ותהיה להם רשות משלם עצמם וכו', אבל עדיין - - -

<היו"ר ניסן סלומינסקי:>
כן, 6 יהיה להם. אלא אם כן יבטלו את סעיף 6.

<גור בליי:>
זה בדיוק הרעיון של הסיפה שהמציעים רוצים להוסיף: "הכול כפי שהיה בתוקף ביום תחילתו...". זאת אומרת, הם רוצים לחדד שאם משהו הוא ביום תחילתו של התיקון חלק מירושלים, אז גם אם מחר הוא רשות מקומית נפרדת, זה עדיין יחול עליו. 

<היו"ר ניסן סלומינסקי:>
אלא אם יבטלו את סעיף 6 לגבי החלק הזה. 

טוב, רבותיי, מאחר שהחוק הוא קצר אני רוצה שגור יקרא את זה - - -
<אוסאמה סעדי (הרשימה המשותפת):>
לא, עוד לא דיברנו. 

<עבד אל חכים חאג' יחיא (הרשימה המשותפת):>
אני ביקשתי רשות דיבור על מה שהוא אמר.

<היו"ר ניסן סלומינסקי:>
אוסאמה, אתה לא דיברת אבל כולם כבר כן דיברו. לא דיברת כי איחרת, לא בגלל ש - - -

<אוסאמה סעדי (הרשימה המשותפת):>
איחרתי?

<היו"ר ניסן סלומינסקי:>
אין לי טענות, אני אתן לך לדבר, אוסאמה. 

<עבד אל חכים חאג' יחיא (הרשימה המשותפת):>
אני ביקשתי רשות דיבור אחרי ששמענו את היועץ המשפטי. 

<היו"ר ניסן סלומינסקי:>
אוסאמה, רק תדבר במסגרת המתאימה, כי החוק הוא חצי עמוד בסך הכול. אז אני אומר שנקרא אותו ואז תוכלו לשלב את הדיון בדברים האלה. 

<עבד אל חכים חאג' יחיא (הרשימה המשותפת):>
לא, אני רוצה לדבר לפני שמתחילים. שמענו את היועץ המשפטי ואנחנו רוצים להגיב למה ששמענו מהיועץ המשפטי. 

<היו"ר ניסן סלומינסקי:>
אז תגיד את זה כשנקרא את ה... מה היועץ המשפטי עשה? הוא הסביר את הנייר. ועכשיו הוא יקריא את הנייר שהוא הסביר. 

<עבד אל חכים חאג' יחיא (הרשימה המשותפת):>
לא, גם ראיתי התפתלות בתוך ה - - -

<היו"ר ניסן סלומינסקי:>
חבר'ה, הוא הסביר את הנייר הכתוב. 

<אוסאמה סעדי (הרשימה המשותפת):>
אבל רציתי לדבר לפני שהוא יתחיל את ההקראה. 

<היו"ר ניסן סלומינסקי:>
אבל כולם דיברו כבר. 

<אוסאמה סעדי (הרשימה המשותפת):>
אז מה אם כולם דיברו? אני חבר ועדה ועוד לא דיברתי - - -

<היו"ר ניסן סלומינסקי:>
בסדר, אני אתן לך לדבר. הוא יקרא את זה ואז אתן לך לדבר, תגיד את כל מה שאתה רוצה. 

<אוסאמה סעדי (הרשימה המשותפת):>
למה שיקרא? 

<עבד אל חכים חאג' יחיא (הרשימה המשותפת):>
זה דיון ראשון בחוק. 

<היו"ר ניסן סלומינסקי:>
רבותיי, זה חצי עמוד - - -

<עבד אל חכים חאג' יחיא (הרשימה המשותפת):>
אבל זה דיון ראשון. 

<היו"ר ניסן סלומינסקי:>
אבל הרי אין לך בעיה עם גור, יש לך בעיה עם הנייר שהוא מסביר. הוא מסביר את הנייר. גור, תקרא את הנייר ואז אני אתן לכם לדבר. 

<עבד אל חכים חאג' יחיא (הרשימה המשותפת):>
תן לנו לדבר. 

<היו"ר ניסן סלומינסקי:>
נקרא את הנייר ואחר כך תדבר. גור, בוא תקרא את הנייר. 

<יעל גרמן (יש עתיד):>
רגע, - - - זכויות הדיבור - - -

<היו"ר ניסן סלומינסקי:>
אני אתן לכם לדבר לפי הסדר. גור, בוא תקרא. 

<גור בליי:>
הצעת חוק יסוד: ירושלים בירת ישראל - - -
<רויטל סויד (המחנה הציוני):>
אנחנו הולכים להצביע היום?

<היו"ר ניסן סלומינסקי:>
לא יודע. אם נצליח נצליח. 

<יעל גרמן (יש עתיד):>
אתה יושב-ראש ועדת חוק, נו באמת, אין לך כבוד למושג הזה שנקרא חוק, חוקה?

<היו"ר ניסן סלומינסקי:>
תאמיני לי שיש לי כבוד. טוב, בוא תקרא. 

<גור בליי:>
הצעת חוק יסוד: ירושלים בירת ישראל (תיקון) 
	ביטול סעיף 5
	1.
	בחוק יסוד: ירושלים בירת ישראל (להלן – החוק העיקרי) סעיף 5 בטל.



	תיקון סעיף 6
	2.
	בסעיף 6 לחוק העיקרי, במקום הסיפה החל במילים "לתחום ירושלים" יבוא "לתחום עיריית ירושלים ובכלל זה השטח המתואר בתוספת לצו סדרי השלטון והמשפט מס' 1, התשכ"ז-1967, מיום כ' בסיוון התשכ"ז, 28 ביוני 1967, שניתן לפי פקודת סדרי השלטון והמשפט, התש"ח-1948, והכול כפי שהיה בתוקף ביום תחילתו של חוק יסוד: ירושלים בירת ישראל (תיקון מס'...)" – הכוונה היא לתיקון הזה.



	תיקון סעיף 7
	3.
	בסעיף 7 לחוק העיקרי, במקום "סעיפים 5 ו-6" יבוא "סעיף 6", ובמקום "ברוב של חברי הכנסת" יבוא "ברוב של 80 חברי הכנסת"; אין לשנות את הוראות סעיף זה אלא בחוק יסוד שנתקבל ברוב של חברי הכנסת. 


<היו"ר ניסן סלומינסקי:>
טוב, מי שרוצה לדבר – בבקשה. 

<גור בליי:>
אני רק רוצה לחדד. יש לנו פה איזושהי התלבטות נוסחית, לא מהותית: האם במקום להפנות לצו סדרי השלטון והמשפט מס' 1, להותיר את ההפניה כמו שהיא הייתה בנוסח הקודם, ולהפנות גם לשטח המתואר בתוספת להכרזה על הרחבת תחום עיריית ירושלים. מבחינה מהותית אין הבדל, כי השטח המתואר בתוספת להכרזה הוא בדיוק אותו שטח שמתואר בצו סדרי השלטון והמשפט, ואנחנו חשבנו שיכול להיות שבגלל שאנחנו מתייחסים לתחום המוניציפלי אז בכל זאת להשאיר את ההפניה כפי שהיא הייתה בחוק היסוד המקורי. 
<היו"ר ניסן סלומינסקי:>
טוב. נמצאים אצלנו כאן נציגי הממלכה איל ודניאל. אם אתם רוצים, תדברו, ואחרי זה חברי הכנסת. 

<איל זנדברג:>
נמצא פה מנכ"ל המשרד לענייני ירושלים. הוא גורם רלוונטי יותר ממשרד המשפטים. 

<היו"ר ניסן סלומינסקי:>
אתה מעדיף שהוא ידבר קודם?

<איל זנדברג:>
לנו אין משהו מיוחד להגיד. אם יהיו שאלות משפטיות, נדבר. 

<היו"ר ניסן סלומינסקי:>
מאה אחוז. אדוני, בוא תגיד את שמך לפרוטוקול. 

<רן ישי:>
שמי רן ישי. 

<היו"ר ניסן סלומינסקי:>
אתה רוצה לדבר? או שרק אם ישאלו?

<רן ישי:>
אם ישאלו. לרוב חילופי הדברים פה אין לי מה להגיד. 

<גור בליי:>
למען הוועדה כדאי לחדד את נושא הגבולות של ירושלים, מהו תחום עיריית ירושלים. 

<רן ישי:>
זה למעשה מה שאתה אמרת, אבל אני אסביר את זה במילים קצת שונות. המונח ירושלים למעשה מתחלק אחרי החוק הזה כאילו לשני חלקים. יש מונח שיהיה "עיריית ירושלים", שזה כל תחום שיוחלט עליו כמו שמחליטים על תחומים מוניציפליים של עירייה. ויש את המונח "תחום שטח ירושלים", שזה השטח שהוא היום עיריית ירושלים, כפי שסופח ב-1967. אם אי-פעם יעשו שינויים בתחום המוניציפלי של ירושלים – המוניציפלי בלבד – השינויים האלה יחולו אך ורק על התחום המוניציפלי של ירושלים, הם לא יהיו רלוונטיים לגבי החוק הזה. זאת אומרת שכל שטח שהיום החוק הזה חל לגביו, גם בעתיד לבוא החוק הזה יחול לגביו. 

<היו"ר ניסן סלומינסקי:>
תוספות לא יחולו. 

<רן ישי:>
יפה. אני אתן דוגמה הפוכה: אם יחליטו פתאום לספח את א-זעים או את מעלה אדומים, החוק הזה לא יחול לגביהם, כי הם לא נכללים היום במה שמוגדר ירושלים. 

<היו"ר ניסן סלומינסקי:>
וגם הפוך - - -

<יעל גרמן (יש עתיד):>
אתה אמרת שזה כן יחול. 

<היו"ר ניסן סלומינסקי:>
לא, אמרנו במפורש שלא. עוד פעם, מה שיצרפו – לא יחול; מה שיוציאו מירושלים של היום – גם מושך אליו את החוק הזה. 

<גור בליי:>
תוכל להבהיר משהו שהתלבטנו לגביו? מבחינת השטח של מה שנקרא תחום עיריית ירושלים, חוץ מהסיפוח של 67' האם היו תחומים נוספים שנוספו לעיר או נגרעו ממנה ב-50 השנים האחרונות?

<רן ישי:>
לדעתי לא, אבל אני לא יודע להגיד את זה. צריך לבדוק את זה. 

<גור בליי:>
היה לאחרונה שטח ברמת רחל. 

<רן ישי:>
לא ידוע לי על זה. 

<עבד אל חכים חאג' יחיא (הרשימה המשותפת):>
אתה מנכ"ל משרד ממשלתי, אתה לא בא מוכן?

<רן ישי:>
לא באתי מוכן לשאלה הזאת. אם אתם רוצים תשובה לשאלה הזאת, אני אבדוק אותה. 

<עבד אל חכים חאג' יחיא (הרשימה המשותפת):>
אז תבדוק ותענה לנו. אנחנו מבקשים לבדוק. 

<היו"ר ניסן סלומינסקי:>
טוב, הוא יבדוק. אם מישהו רוצה לדבר, אני מאפשר. 

<אוסאמה סעדי (הרשימה המשותפת):>
אפשר, אדוני?

<היו"ר ניסן סלומינסקי:>
כן. 

<יעל גרמן (יש עתיד):>
רגע, איל, אתה הבעת את דעתך על החוק?

<היו"ר ניסן סלומינסקי:>
הוא אומר שאין לו מה להוסיף. 

<אוסאמה סעדי (הרשימה המשותפת):>
הממשלה הביעה. משרד המשפטים והיועץ המשפטי, לצערנו קולו נדם, כרגיל. 

<יעל גרמן (יש עתיד):>
שותק. 

<אוסאמה סעדי (הרשימה המשותפת):>
כרגיל בתיקים האלה. זה מוזר מאוד. 

אדוני היושב-ראש, אני מבין שהבית היהודי רוצה למשוך באף את הממשלה הזאת לכיוון של הסלמה והצתת השטח. ואכן אתם מצליחים, אדוני היושב-ראש. 

<היו"ר ניסן סלומינסקי:>
אני נותן לך חמש דקות, בסדר?

<אוסאמה סעדי (הרשימה המשותפת):>
והשטח בער ועדיין בוער. ועכשיו אנחנו מקבלים שהווקף לא מסכימים לכל הצעדים שעדיין ננקטים בסביבות מסגד אל-אקצה והמתח עדיין בשיאו והשטח רותח ובוער. ואנחנו הזהרנו שכל מה שקורה כאן משליך על מה שקורה בחוץ. ואם אתם חושבים שאנחנו יושבים פה בחדר ממוזג ואף אחד לא יודע מה קורה, גם על זה שהבאתם את חוק המואזין והתחלתם לקדם אותו, וגם על הצעת החוק הזאת, שאני מתפלא על היועץ המשפטי לכנסת – ואני מבקש להעביר לו את הדברים, גור – שאמר את דברו ועצר את העניין של חוק הלאום. הוא אמר שזה חוק יסוד, זה משנה משטרים, משנה יסודות משפט ולכן "אני לא יכול להסכים שזה ייעשה בחופזה ולעשות אפילו את הקריאה הראשונה לפני הפגרה". באמת הערכנו את זה. 

אבל פה, בחוק הזה, שקריאה טרומית עברה לפני שבוע, אנחנו מקבלים סדר יום, אחרי זה סדר יום מעודכן, אחרי זה עוד סדר יום מעודכן. אדוני היושב-ראש, מכיוון שאתה יושב-ראש ואתה שייך לאותה מפלגה שמעוניינת לקדם את החוק הזה, אתה משנה את סדרי הדיון, מבטל דיונים, קובע דיונים, ואז פתאום החוק הזה, אתה רוצה לסיים את זה היום ולהביא את זה למליאה ולהצביע עליו בקריאה ראשונה. 

ככה לא משנים חוקי יסוד במדינת ישראל. זה לא רק 61 ו-80, זה כל הקונספציה - - -

<היו"ר ניסן סלומינסקי:>
זה רק. 

<אוסאמה סעדי (הרשימה המשותפת):>
לא, זה הקונספציה בעצמה. אני שמעתי את שרת המשפטים, שכל הזמן מדברת על משילות, "אנחנו נבחרנו על מנת למשול". אבל אתם קיבלתם שמונה חברי כנסת, זה כל מה שקיבלתם. אבל אתם מובילים את כל הממשלה הזאת, שגם היא ב-65. אז למה פתאום אתה רוצה 80? איזה כוח מוסרי יש לממשלה הזאת, שאתם נבחרתם בקושי, הייתם 61 ועכשיו 65? ואתה עוד רוצה לבוא - - - 
<עבד אל חכים חאג' יחיא (הרשימה המשותפת):>
וכמה מהממשלה באמת תומכים בחוק?

<אוסאמה סעדי (הרשימה המשותפת):>
בדיוק, הרי אנחנו יודעים שחלק מגמגמים. אבל אתם אונסים את כולם, ואם לא, אז אתם אומרים "אין ממשלה". 

אבל יש לכם ממשלה שנבחרה ב-61. ואני כל הזמן שומע "אנחנו נבחרנו על מנת למשול", אבל אתם לא נבחרתם על מנת שאתם תקבעו את העניין הזה של ה-80.

עכשיו, כל העניין של הבלוף, גור, עם כל הכבוד, שאנחנו כן משנים אבל משאירים את האופציה לשנות את כל החוק הזה ברוב של 61 – מה זאת ההתחמקות הזאת? אנחנו מתעסקים בחוקי יסוד שהם בדרך לכינון חוקה. אז כאן אנחנו משחקים משחקים? כתבנו 80 אבל אתם יכולים לשנות את זה ב-61. אז מה זה?

ואתם רוצים לבטל בכלל את העניין הזה של משאל עם. 

<היו"ר ניסן סלומינסקי:>
לא. 

<אוסאמה סעדי (הרשימה המשותפת):>
אני אגיד לך למה. כי אם אתה משריין רוב של 80 אז אוטומטית הרוב הזה מבטל את משאל העם, כי משאל העם אומר: 61 ומשאל עם, או 80. אתה יודע, אנחנו נגד משאלי עם, אנחנו חושבים שהבחירות הן הקובעות. אבל אתם באתם בכנסת הזאת, כל המפלגות, ואמרתם שאתם רוצים משאל עם; שאם יש מסירת שטחים, אנחנו רוצים שהעם יחליט. אז מה יותר דמוקרטי מבחינתכם שתעשו משאל עם? משאל עם אפילו ברוב של קול אחד, זו הדמוקרטיה, נכון? אז מה פתאום אתם רוצים 80, פתאום 61, כן שריון, לא שריון?

אני חושב שהייעוץ המשפטי לכנסת, גור, הייתם צריכים לבוא ולהגיד ככה: אתם רוצים לקבוע 80? תתחילו לשנות את זה מעכשיו, ואז אני מבין שיש רוב של 80. אבל למה 61 יכולים לקבוע 80? מי קבע? מי נתן לכם את הסמכות הזאת?

<היו"ר ניסן סלומינסקי:>
אני נותן לך עוד דקה. 

<אוסאמה סעדי (הרשימה המשותפת):>
עכשיו, זה מבחינה משפטית. מבחינה פוליטית, אתם בחרתם בזמנים הכי קשים, הכי רותחים, כשיש שפיכות דמים, ואחרי זה אתם עוד באים ומאשימים את חברי הכנסת מהמשותפת, "ידיכם טבולות בדם". אם יש ידיים טבולות בדם, כאלה שכל הזמן פירומנים מחפשים להצית ולשפוך שמן על המהדורה הלוהטת – זה אתם, בזה שאתם מביאים חוקים כאלה. עכשיו זה הזמן? אנחנו יוצאים לפגרה, לא יכולתם לחכות? דווקא עכשיו, כשיש את כל המתח סביב מסגד אל-אקצה? אתם רוצים לשלוח מסר? אז המסר ברור. אתם לא רוצים שלום, אתם לא מעוניינים בשלום, אתם רוצים עוד סיפוח ועוד סיפוח. 
אבל אני אומר לכם, הצעירים האלה של ירושלים המזרחית, שהיא שטח כבוש, ומסגד אל-אקצה הוא שטח כבוש; אלה שנולדו אחרי 67'; אלה שאתם אומרים שנתתם להם את כל הזכויות הכלכליות, תעודות זהות – הם אלה שמובילים את המחאה. וכמה שתעשו חוקים כאלה... אני לא יודע אם זו עבירה אתית לקרוע את זה מעל הדוכן, אבל אני אומר לכם, זה לא יעזור לכם. 

<היו"ר ניסן סלומינסקי:>
יעל, את רוצה לדבר?

<יעל גרמן (יש עתיד):>
כן. אני לא אחזור על מה שאמרו חבריי, מפני שאני חושבת שהיו פה נימוקים כבדי משקל, שבאמת מתאימים לפורום הזה של ועדת החוקה, חוק ומשפט. היו פה נימוקים שאומרים, תראו, אנחנו מקיימים איזשהו תקדים שרק 80 חברי כנסת הם אלה שיכולים לקבוע מה נעשה בעתיד. אני לא אחזור על הנימוקים שנאמרו מהבחינה הזאת. אני חושבת, דרך אגב, שזה חוק שרק מחליש את ירושלים, כי פתאום אתם באים ואומרים, אנחנו כל כך חוששים שלא מספיק לנו משאל עם ו-61 או 80, אנחנו רוצים לשים עוד ועוד שלייקעס. זה רק מראה על חוסר הביטחון שלכם בכך שירושלים היא בירת ישראל לנצח. 
אני גם לא אדבר על הנימוק המשפטי שלא העלו אותו פה, האם בכלל 61 חברי כנסת יכולים לחוקק חוק שמחייב 80. האם זה בכלל נכון? אני לא יודעת, זאת שאלה חוקתית שמישהו יצטרך לתת עליה את הדעת. איך 61 יכולים לקבוע ש-80 הם אלה שיקבעו? אני חושבת שאם מדברים על 80 אז 80 גם צריכים לקבוע. 

<אוסאמה סעדי (הרשימה המשותפת):>
הייעוץ המשפטי כותב שהשריון המוצע הוא חריג מאוד בחקיקת היסוד. אלה מילים עדינות. 

<יעל גרמן (יש עתיד):>
אני חושבת שצריך היה לבוא ולומר חד-משמעית שלא רצוי ולא נכון ש-61 חברי כנסת יקבעו 80.

אני גם לא אעלה את הנימוק של הפרדת הרשויות; שלמעשה אנחנו כאן מחשקים את ידיה של הממשלה. תמיד אני רואה את הכנסת כרשות שהיא למעשה תת-רשות של הרשות המבצעת, הרי אין לה בכלל יכולת. אבל פה, באופן יוצא דופן, חד-פעמי וחריג בצורה בלתי רגילה, אנחנו באים ונותנים לרשות המחוקקת את הסמכות לחשק את ידיה של הממשלה. זה לא נראה לי הגיוני, אני חושבת שממשלה שנבחרה ברוב כזה או אחר, יש לה רשות לקבל החלטה. 

את כל זה אני לא אומר. אני רוצה לפנות אליך, ניסן, ולבוא ולומר לך כך. אנחנו גילינו כאן ודיברנו וניתחנו. יש פה למעשה בלוף, זה לא באמת מחשק. בקלות רבה מאוד ניתן לבטל את כל החישוק הזה ואת כל השריון הזה. זה ייקח יום של חקיקה בכנסת של הכול הכול הכול, מטרומית ועד קריאה שלישית, כולל ההצבעות. זאת אומרת שלחוק הזה אין באמת יכולת למנוע משהו. הוא לא יותר, הוא פחות, מהחוק של 2014. 

אבל יש לו פוטנציאל הרס אדיר. במיוחד בעת הזאת. ואני פונה אליך. אני מבינה שמי שמוביל את החוק הזה מוביל אותו גם מתוך אמונה ואהבה גדולה לירושלים, אין לי ספק. אבל גם אין לי ספק שיש פה מניעים פוליטיים צרים, מפלגתיים, סקטוריאליים. ואני שואלת אותך: האם מניעים סקטוריאליים מפלגתיים צרים הם אלה שצריכים לקבוע את טובת הציבור, לטובת האזור, לטובת מדינת ישראל וביטחונה?

<היו"ר ניסן סלומינסקי:>
תודה. 

<עבד אל חכים חאג' יחיא (הרשימה המשותפת):>
המנכ"ל ביקש. אולי הוא ייתן תשובה למה שביקשנו ממנו. 

<רן ישי:>
אני טעיתי במה שכמעט אמרתי קודם. אני התייחסתי רק למזרח ירושלים, לשטח שנוסף בפקודה ב-67'. לירושלים כן נוספו שטחים – ב-93', וגם ב-2002 הייתה הצעה, שאני לא יודע אם בסוף הוספה. אבל כן הוספו שטחים, במערב העיר. יגידו המשפטנים מה חל ומה לא חל, כי אני רואה שהתוספת פה מדברת על הצו של 67', בעוד שכן נוספו שטחים במערב העיר. 

<עבד אל חכים חאג' יחיא (הרשימה המשותפת):>
איפה? אתה יכול לפרט?

<רן ישי:>
לא, אין לי פירוט. 

<היו"ר ניסן סלומינסקי:>
זה חל על הגבולות של ירושלים עד היום? תודה על האינפורמציה, זה חל עד היום. 

<גור בליי:>
ראינו גם תיקון מסוף 2016, אני חושב שזה לעניין הוספת שטחים באזור רמת רחל. 

<איל זנדברג:>
אין לנו את המידע המדויק. אני חושב שמשרד הפנים - - -

<היו"ר ניסן סלומינסקי:>
אבל זה לא רלוונטי - - -

<איל זנדברג:>
אנחנו לא רוצים להטעות את הוועדה, אבל אנחנו יודעים שהיו תיקונים - - -

<היו"ר ניסן סלומינסקי:>
זה לא משנה, כי החוק חל - - -

<גור בליי:>
זה רלוונטי לדעת על מה אנחנו מחילים את החוק. 

<היו"ר ניסן סלומינסקי:>
אבל החוק חל עד מה שיש היום. 

<עבד אל חכים חאג' יחיא (הרשימה המשותפת):>
לא על אחרי 67'.

<היו"ר ניסן סלומינסקי:>
לא, לא, מה שחל עד היום. אדוני, חמש דקות, בבקשה. 

<יעל גרמן (יש עתיד):>
עד שיגיעו הנה חברי הקואליציה כדי להצביע. 

<היו"ר ניסן סלומינסקי:>
לא, לא. 

<עבד אל חכים חאג' יחיא (הרשימה המשותפת):>
כנראה שאתם מנותקים מהמציאות, זה ברור. בעניין של ירושלים, ירושלים המאוחדת נמצאת אך ורק בדמיון החולה שלכם. ולמה? בואו תסתכלו אם ירושלים היא מאוחדת באמת. לא, אתה לא רואה את ההבדלים שיש שם? אפילו הצעירים שהגיעו – כ-100,000 צעירים הגיעו לשם ביום שישי, אני הייתי שם וראיתי, אתם לא ראיתם, כי אתם לא רוצים לראות – הגיעו ואמרו שפגיעה הכי קלה במסגד אל-אקצה לא תעבור. ואתם רוצים להגיד: לכם לא יהיה אופק. האנשים האלה היו יכולים גם לקבוע מי יהיה ראש העיר. היו יכולים לקבוע שברקת, עם כל הגזענות שלו וכל מה שהוא מחולל ומעולל בירושלים, לא יהיה ראש עיר. אם היו משתתפים בבחירות הם היו יכולים לקבוע חד-משמעית, אפילו שיהיה ראש עיר ערבי. זה המצב. 
אבל העמדה הפוליטית, הסיפוח הזה, לא מקובלת, ולכן הם גם לא משתתפים בבחירות. ומה אתה בא ואומר? תשמעו, אנחנו נפגע לכם בכל שבריר של סיכוי להיות חופשיים בעיר שלכם, להיות חופשיים לקבוע לאיזו מדינה אתם שייכים. ולא רק זה: אנחנו, המיעוט, השישה אחוזים האלה, נבוא ונבעיר את כל האזור. 

אתם לא רוצים להכיר במציאות. אחרי 50 שנים של כיבוש אתם באים ואומרים, תשמעו, אנחנו נרצה להנציח את הכיבוש. אבל אין כיבוש לנצח, הכיבוש מסתיים או בהסכם או במלחמה. דיברתי קודם על המגבלה של הכוח. אתם לא רוצים להכיר בזה. 

לכן אני שואל שאלה. הדחיפות של החוק הזה – אתם רואים שמתבשל הסכם? תענה לי. אתם מרגישים שיש הסכם שמתבשל ואתם רוצים לטרפד אותו? הרי אנחנו יודעים על הקיפאון, גם במחשבה וגם במעשים של הממשלה הזאת, שאתם חלק ממנה, החלק המקפיא של המחשבה בממשלה הזאת. יש צעדים שאנחנו רואים שמחייבים את החיפזון הזה? לא לדון, לא להביא מומחים, לא להביא את האנשים המתאימים, לא לראות מה המשמעות של החוק הזה, לא לחשוב על התוצאות של זה. ראש הממשלה מדבר על שלום אזורי, כאילו, נשאיר את הנושא של העם הפלסטיני והנושא של המדינה הפלסטינית לסוף. אתם חושבים שהעניין הזה יכול לעבור? אתם יכולים להתקדם אזורית? אפילו שממשלת ישראל, מדינת ישראל, מנסה להפחיד חלק ממדינות המפרץ מאירן – אתם חושבים שזה יכול לעבור?

אם אתם חושבים שהפחדה מאירן, אם אתם חושבים שתחת המסכה המדומה הזאת אתם יכולים לקדם אינטרסים של מדינת ישראל מול מדינות המפרץ ומדינות ערב אחרות – אתם טועים ואתם מטעים. ואני אומר לך, הפגיעה במסגד אל-אקצה – מה שאתם עושים פה זה גם חלק מהפגיעה במסגד אל-אקצה. אני אומר לכם, שלטונות יפלו. תזכור את זה, שכולם יזכרו את זה: שלטונות במדינות ערב יכולים ליפול עם ינסו להתקדם ביחסים, אפילו כלכליים, עם מדינת ישראל. 

ומה שאתם עושים פה זה באים עם חוק פופוליסטי שלא ניתן ליישם אותו. אתם רק רוצים לחפש כמה קולות בימין. המאבק שלכם הוא אם הקולות האלה יהיו לבית היהודי, לליכוד או ליברמן. אתם מתכתשים על אותם קולות, ובשביל מה? בשביל לפגוע באינטרס הכי חשוב של האזרחים. כי מוסרית אתה לא יכול להחליט כמה חיילים או אזרחים ייהרגו בגלל השיגעונות שלכם ובגלל הכמה קולות שאתם מחפשים. 

<היו"ר ניסן סלומינסקי:>
אני אתן לך עוד דקה. 

<עבד אל חכים חאג' יחיא (הרשימה המשותפת):>
אני אומר לך במפורש: אתם מכריזים מלחמה. ובמלחמה הזו, אני אומר לך, המפסיד הראשון יהיה מדינת ישראל והאזרחים במדינת ישראל – וזה באחריותכם. כי אתה לא יכול לבוא עם מיעוט קטן ולאנוס את הממשלה וראש הממשלה. האונס הזה יכאב רק לאזרחים, כי ראש הממשלה, לא כואב לו עם כל התיקים שנמצאים, כי הוא רוצה רק לשרוד. ומי שיכאב את זה זה העם. ואני אומר לך, אתם מביאים שואה על מדינת ישראל ועל העם בישראל, כי בנושא הזה אתם לא מקדמים שום דבר, אתם רק סותמים את הגולל על האפשרות להתקדם לשלום. יכול להיות שזה האינטרס שלכם, אבל תשאירו את ההחלטה לעם, אל תשאירו את זה ל"נערי הזוועות". תפסיקו עם זה – לטובת כולם. 
<היו"ר ניסן סלומינסקי:>
תודה. רויטל, את רוצה לדבר?

<עבד אל חכים חאג' יחיא (הרשימה המשותפת):>
יאללה, הצבעה. אתה עושה הפסקה, או שאתה רוצה לנאום עכשיו?

<היו"ר ניסן סלומינסקי:>
לא, אני לא עושה הפסקה. גור, אתה רצית להגיד כמה מילים, נכון?

<גור בליי:>
קודם דיברנו באופן כללי על מבנה החוק, אבל אנחנו כן רוצים להתייחס - - -

<היו"ר ניסן סלומינסקי:>
אני רוצה גם לדבר, אז תשאיר לי כמה דקות.

<גור בליי:>
אני לא אדבר באריכות. יש פה כמה נקודות שלא התלבנו עדיין בדיון, נקודות שמעוררות שאלות לגבי הנוסח של הצעת החוק. קודם כול, כמו שגם ציינתי קודם, המשמעות של כל סעיף שריון, ובוודאי של 80, היא הגבלה עתידית של סמכות הכנסת לחוקק. אנחנו חושבים שבמקרה הזה צריך הצדקה מיוחדת לדבר מהסוג הזה, כך שפה בהחלט צריך לדון בשאלה מה ההצדקה לשריון ברוב חריג של 80 – רוב שהיום מוגבל רק להוראות שמדברות על השעיה של הדמוקרטיה במובן הצר. זה דבר מאוד-מאוד חריג שקיים בחוק יסוד: הכנסת, בעוד שכאן לא מדובר בהוראה מהסוג הזה. אנחנו בהוראה שעוסקת בערכי היסוד של מדינת ישראל - - 

<עבד אל חכים חאג' יחיא (הרשימה המשותפת):>
ומה המסקנה מזה?

<גור בליי:>
- - והוראה מהסוג הזה משוריינת בהרבה מאוד מקרים ב-61 ולא ב-80, כמו למשל חוק יסוד: משאל עם או כמו הוראות שהיו קודם בחוק יסוד: ירושלים. כך שאני חושב שבהקשר הזה יש בהחלט קושי שצריך לתת עליו את הדעת.

<עבד אל חכים חאג' יחיא (הרשימה המשותפת):>
מי ייתן את הדעת אם אתה, היועץ המשפטי, לא נותן את הדעת?

<גור בליי:>
חברי הכנסת צריכים לתת את הדעת לעניין הזה. 

<עבד אל חכים חאג' יחיא (הרשימה המשותפת):>
אבל הם שבויים, אתה יודע, הם בני ערובה. 

<גור בליי:>
נקודה שנייה - - -

<תמר זנדברג (מרצ):>
מה קרה? היה פה איזה פינוי?

<היו"ר ניסן סלומינסקי:>
לא, כולם דיברו, וכל אחד, אחרי שדיבר, החליט ללכת או לא.

<תמר זנדברג (מרצ):>
אבל אני רואה פה תיקים, מסמכים. אולי היה איזה פינוי? לא הודיעו על איזו רעידת אדמה? אזעקה? הפסקה בדיון? זה נראה שאנשים פה עזבו את הדברים וברחו. 

<גור בליי:>
נקודה שנייה שראוי לתת את דעת עליה היא שהעובדה שמבטלים את ההגדרה של "תחום ירושלים" לצורך כל חוק היסוד עלולה ליצור מצב שבו לא ברור לעניין הסעיפים האחרים, למשל הסעיף של מענק ירושלים, על איזה ירושלים היא חלה. כי עכשיו אנחנו שמים את ההגדרה של ירושלים רק לעניין סעיף 6, ולעניין הסעיפים האחרים, יש איזושהי אי-בהירות לגבי השאלה על איזה שטחים הם חלים. אז זה עוד דבר שצריך לתת עליו את הדעת.

הדבר השלישי זה קושי - - -

<תמר זנדברג (מרצ):>
יש פה הסתייגות של חבר הכנסת גליק שירושלים תוגדר עד דמשק. אבל לאור העיסוק השנה בבניית בית המקדש השלישי זו גם הסתייגות שתתקבל. 

<גור בליי:>
הנקודה השלישית שאני חושב שראוי שהוועדה תיתן את הדעת עליה זה הנושא של הקפאת מצב בירושלים. זאת אומרת, ההצעה היא שהסעיף יחול על מה שהיום הוא ירושלים, בלי קשר למה יהיה בעתיד. גם זה מעורר שאלה, כי מצד אחד כל ההגנה פה אמורה לתת הגנה לירושלים באשר היא ירושלים. כך שאם משהו מחר מצטרף לירושלים, הוא אמור לקבל את אותו מעמד מיוחד, ואם הוא נגרע מירושלים אז אמור להיגרע ממנו המעמד המיוחד. זאת בעוד שפה מוצע להקפיא את המצב היום, כך שאם שטח מסוים יוצא מירושלים מחר, הוא ייהנה מאותו מעמד מיוחד, למרות שהוא כבר לא ירושלים, ובאותה מידה, אם מצרפים שטח לירושלים, הוא לא ייהנה, למרות שהוא כאילו כן צריך להיות. זאת אומרת, כל התכלית של להגן על ירושלים באשר היא ירושלים – הקפאת המצב מעוררת איזושהי בעייתיות בעניין. 
<היו"ר ניסן סלומינסקי:>
אני רוצה להשיב ולהסביר. נכון ש-80 חברי כנסת זה דבר שהוא לא רגיל. אבל גם ירושלים היא לא דבר רגיל. ואנחנו חושבים שירושלים - - -

<עבד אל חכים חאג' יחיא (הרשימה המשותפת):>
גם הדם שיישפך שם הוא לא דבר רגיל. 

<היו"ר ניסן סלומינסקי:>
אני נתתי לך לדבר בשקט ולא הפרעתי. 

<יהודה גליק (הליכוד):>
הדם שיישפך? הרי דם שופכים - - - 

<היו"ר ניסן סלומינסקי:>
לא, יהודה, עזוב, כבר עברנו את הכול, כולם כבר דיברו פעמיים, אני רק מסכם את הנושא. אני אומר שראויה ירושלים, למרות שבאמת אין הבדלים מהותיים מאוד בין מה שקיים היום... יש את החוק הכולל - - -

<עבד אל חכים חאג' יחיא (הרשימה המשותפת):>
החוק הזה הוא - - -

<היו"ר ניסן סלומינסקי:>
שנייה, שנייה, תן לי דקה. יש את החוק הרגיל שחל על כל מדינת ישראל, שאומר מה עושים אם רוצים למסור חלק משטחי הריבונות של מדינת ישראל בכל מדינת ישראל. ויש חוק נוסף, שחל על ירושלים בנפרד, שנותן הקפדה מיוחדת. והחוק שמוצע כאן בא לתת עוד דגש לחוק של ירושלים. שבמקום שיצטרכו 61, יצטרכו 80 חברי כנסת. אבל מאחר שאנחנו ערים לחלק הדמוקרטי של העניין, אז אמרו שאם הכנסת תרצה לבטל את השריון ברוב של 61, היא רשאית לבטל את השריון, ואז זה נכנס למסגרת הרגילה של החוקים הרגילים שקיימים בנושא הזה. 

<יהודה גליק (הליכוד):>
אז אם 61 יכולים לבטל את החוק, אז ברגע שירצו להעביר את החוק אז 61 יבטלו את החוק. 

<היו"ר ניסן סלומינסקי:>
בסדר, אבל אמרנו שזו עוד חומה בנושא. 

<תמר זנדברג (מרצ):>
אפשר להסביר את הקשר בין שני החוקים?

<היו"ר ניסן סלומינסקי:>
הסברנו את זה באריכות ועסקנו בזה הרבה מאוד. 

<תמר זנדברג (מרצ):>
היועץ המשפטי הסביר?

<היו"ר ניסן סלומינסקי:>
גם הוא הסביר וגם אני הסברתי. ותאמיני לי, הסברנו אותו דבר את הנושא הזה. עכשיו, אני אומר שוב, בתשובה למה שידידי שאל כל הזמן, האם יש איזה הסדר שבגללו אנחנו מזדרזים לגביו - - -

<עבד אל חכים חאג' יחיא (הרשימה המשותפת):>
חס משלום. 

<היו"ר ניסן סלומינסקי:>
כשמדובר על הסדר אז ההסדר זה לא השלב שיושבים בחדר וחותמים ואני עכשיו רואה ואני אומר "רגע, רגע - - -

<עבד אל חכים חאג' יחיא (הרשימה המשותפת):>
יש מגעים בכלל? יש תחילה של תהליך?

<היו"ר ניסן סלומינסקי:>
רגע, תן לי דקה. 

<תמר זנדברג (מרצ):>
הבית היהודי נכנס לבונקר. 

<היו"ר ניסן סלומינסקי:>
חבר'ה - - -

<יהודה גליק (הליכוד):>
- - - אנחנו פוחדים שמחר אתם תפוצצו את - - -

<עבד אל חכים חאג' יחיא (הרשימה המשותפת):>
מי שמפוצץ זה אתה והממשלה שלך. 

<יהודה גליק (הליכוד):>
פוחדים שמחר אתם תאיימו לפוצץ את המזרח התיכון - - -

<עבד אל חכים חאג' יחיא (הרשימה המשותפת):>
- - - בסוף אתם תתאבדו. 

<תמר זנדברג (מרצ):>
אתם תצאו למלחמת שלום המגנומטר. 

<יהודה גליק (הליכוד):>
אני מבין שאנחנו רצחנו שני שוטרים, אנחנו רצחנו - - -

<עבד אל חכים חאג' יחיא (הרשימה המשותפת):>
אתם רצחתם הרבה - - -

<יהודה גליק (הליכוד):>
אנחנו רצחנו שני שוטרים - - - ?
<היו"ר ניסן סלומינסקי:>
לא, די, יהודה, הדיון התנהל כאן בצורה מכובדת פרט לקטע הראשון, אז אני רוצה - - -

<תמר זנדברג (מרצ):>
עוד שישה הרוגים ואתה אפילו - - -

<יהודה גליק (הליכוד):>
מי שהרג זה הרוצחים. אף מגנומטר לא הרג אף אחד. 

<היו"ר ניסן סלומינסקי:>
יהודה, באמת, נו. הדיון היה מכובד ואני לא רוצה להיכנס לזה. 

<תמר זנדברג (מרצ):>
למה הורדתם את המגנומטר?

<היו"ר ניסן סלומינסקי:>
תמר, עזבו, באמת. חאג' יחיא, אני רוצה להסביר מה זה משא ומתן. יש שלב של משא ומתן שכבר נכנסים לחדר. אם אתה רוצה לעצור אותם על ידי חוק שלא נכנסים לחדר – טו לייט. יש שלב קודם יותר, שמתחיל משא ומתן - - -
<עבד אל חכים חאג' יחיא (הרשימה המשותפת):>
התחיל?

<היו"ר ניסן סלומינסקי:>
רגע, שנייה, תשמע אותי דקה. 

<עבד אל חכים חאג' יחיא (הרשימה המשותפת):>
אני שאלתי שאלה ספציפית, לא שאלתי על התאוריה. 

<היו"ר ניסן סלומינסקי:>
תשמע אותי דקה ואתה אחר כך תבין אותי. 

כשיש משא ומתן, יכול להיות שגם אז זה טו לייט. יש שלב לפני כן, שכל אחד מהמנהיגים והפוליטיקאים מתחיל לחשוב בראשו האם כדאי וכו'. החוק הזה מתחיל לדבר גם אם עדיין אין משא ומתן בפועל. 

<עבד אל חכים חאג' יחיא (הרשימה המשותפת):>
אז אתה בעצם אומר שיש סכנה שיהיה משא ומתן? אתה מדבר על משא ומתן בסכנה. אם לא הבנתי תקן אותי. 

<היו"ר ניסן סלומינסקי:>
אבל תן לי לסיים. 

<עבד אל חכים חאג' יחיא (הרשימה המשותפת):>
אתה אומר שמשא ומתן זה סכנה. 

<היו"ר ניסן סלומינסקי:>
תן לי לסיים. אני אומר שהחוק הזה נועד גם למי שעדיין בשלב של חשיבה. שהוא חושב שאולי - - -

<מסעוד גנאים (הרשימה המשותפת):>
- - -

<היו"ר ניסן סלומינסקי:>
כבר סגור?

<מסעוד גנאים (הרשימה המשותפת):>
אין לי זכויות בירושלים לפחות?

<יהודה גליק (הליכוד):>
לפי ההתנהלות שלך ביום שישי באמת יש ספק אם זה - - -

<היו"ר ניסן סלומינסקי:>
אני אומר שוב, חאג' יחיא, שיש את השלב של המחשבה של המנהיגים. החוק הזה בא לומר להם כך: כשאתם עוד חושבים, מאחר שיש רוב מוחלט, רוב טוטלי בעם לגבי ירושלים, אז זה אומר למנהיגים, חבר'ה, אתם ת - - -

<עבד אל חכים חאג' יחיא (הרשימה המשותפת):>
אם יש רוב מוחלט אז ממה אתה מפחד? מ-61? ממשאל עם?

<היו"ר ניסן סלומינסקי:>
אני לא מפחד מכלום. 

<עבד אל חכים חאג' יחיא (הרשימה המשותפת):>
אז למה החוק הזה? תסביר בהיגיון, בלי פופוליזם. 

<היו"ר ניסן סלומינסקי:>
חוק לא בא רק בגלל שמפחדים, חוק בא לקבוע מדיניות. 

<עבד אל חכים חאג' יחיא (הרשימה המשותפת):>
אתה אומר שיש רוב בעם, אתה אומר שיש רוב בכנסת, אבל אתה בא לשריין 80. אז תגיד ממה אתה מפחד. 

<היו"ר ניסן סלומינסקי:>
אמרתי, אני לא מפחד. אני מנסה להסביר לך שהחוק לא בא בגלל שהוא מפחד. נניח שאנחנו כותבים שאסור לרצוח, האם אני עושה את זה כי אני מפחד שמישהו יירצח, או שאני רוצה לקבוע תפיסת עולם שאסור לרצוח?

<עבד אל חכים חאג' יחיא (הרשימה המשותפת):>
המצב הקיים בחוק לא מספק?

<היו"ר ניסן סלומינסקי:>
אני חושבים שצריכים לחזק אותו קצת. 

<עבד אל חכים חאג' יחיא (הרשימה המשותפת):>
61 ומשאל עם לא מספק? אתה רוצה לבטל את כל הדמוקרטיה? 

<היו"ר ניסן סלומינסקי:>
לא, כבר הסברנו שזה לא מבטל את הדמוקרטיה ולא מבטל כלום. 

<עבד אל חכים חאג' יחיא (הרשימה המשותפת):>
זה חד-משמעי מבטל, וגם שמענו את היועץ המשפטי. 

<היו"ר ניסן סלומינסקי:>
אבל הסברנו לך ש - - -
<מסעוד גנאים (הרשימה המשותפת):>
כאשר אתה מחליט על 80 במקום 61 אז אתה – בסוגריים, בדרך דמוקרטית – רוצה לעכב מהלכים בעתיד. 

<עבד אל חכים חאג' יחיא (הרשימה המשותפת):>
איזה דמוקרטית? זה מבטל את הדמוקרטיה, זה לא בדרך דמוקרטית. 

<היו"ר ניסן סלומינסקי:>
טוב, כמה אני יכול... אני כבר צרוד. 

<עבד אל חכים חאג' יחיא (הרשימה המשותפת):>
זה שאתה צרוד זה הזדמנות לשתוק ולחשוב. 

תגיד לי, מה האופציה האחרת לשלום? סטטוס-קוו? 

<היו"ר ניסן סלומינסקי:>
אתה בטוח ששלום יבוא רק אם נוותר. אנחנו נוותר ונוותר ואז יבוא השלום, זה מה שאתה חושב.

<עבד אל חכים חאג' יחיא (הרשימה המשותפת):>
על מה אתה מוותר? אתה כובש. 

<היו"ר ניסן סלומינסקי:>
שאם נוותר ונוותר אז יהיה סיכוי לשלום, נכון? אבל המציאות לימדה אותנו עד היום שזה לא הביא אותנו לשלום. אולי כיוון אחר כן יכול להביא לשלום. אל תהיה בטוח. 

<עבד אל חכים חאג' יחיא (הרשימה המשותפת):>
איפה היו הוויתורים שעליהם אתה מדבר?

<היו"ר ניסן סלומינסקי:>
נניח בעזה.

<עבד אל חכים חאג' יחיא (הרשימה המשותפת):>
אתה חושב שזה ויתור? זה השקר הגדול ביותר. זה פריסה מחדש, זה חנק לעזה, זה מצור. 

<היו"ר ניסן סלומינסקי:>
אתה יכול להגיד לחבריי שזו אחיזת עיניים? לחבריי שעוד מתגלגלים ואין להם עוד בית אפילו?

<עבד אל חכים חאג' יחיא (הרשימה המשותפת):>
בטח. זה פריסה מחדש, זה כדי להקטין את המספר של האבדות. אם אתה שולט בים, ביבשה, באוכל, בחשמל - - -

<היו"ר ניסן סלומינסקי:>
שנייה, תעשו סדר בישיבה. מה אתה אומר?

<עבד אל חכים חאג' יחיא (הרשימה המשותפת):>
אתה מדבר על עזה? עזה היא עדיין שטח כבוש על ידי מדינת ישראל. 

<היו"ר ניסן סלומינסקי:>
רצית דוגמה אז נתתי לך דוגמה. 

<עבד אל חכים חאג' יחיא (הרשימה המשותפת):>
אבל הדוגמה לא נכונה. 

<מסעוד גנאים (הרשימה המשותפת):>
אילו הצעת החוק הזאת הייתה בזמנו של בגין האם הוא היה נסוג מסיני?

<יהודה גליק (הליכוד):>
כן. היו 81 שתמכו. 

<מסעוד גנאים (הרשימה המשותפת):>
אילו היה הליכוד כמו שהוא היום, היו לו אפס. הוא לא היה זוכה באף אצבע שלכם להצביע איתו. 

<היו"ר ניסן סלומינסקי:>
אתה חושב שבגין היה מוותר בירושלים?

<עבד אל חכים חאג' יחיא (הרשימה המשותפת):>
אתה יודע מה ההבדל? אתה מונע משא ומתן. אתה רואה את המשא ומתן כסכנה.

<תמר זנדברג (מרצ):>
נכון, הוא גאה בזה, זה מה שהוא רוצה לעשות. 

<עבד אל חכים חאג' יחיא (הרשימה המשותפת):>
אתה בעצם רוצה למנוע משא מתן, כי הסכנה מבחינתך זה משא ומתן. והאופציה האחרת - - -

<יהודה גליק (הליכוד):>
נכון, באמת לא כדאי לשאת ולתת עם כאלה ששוחטים משפחות. אנחנו לא רוצים שום משא ומתן עם אנשים ששוחטים אנשים בליל שבת. 

<עבד אל חכים חאג' יחיא (הרשימה המשותפת):>
החלופה לשלום זה מלחמה, החלופה לשלום זה מלחמה. 

<יהודה גליק (הליכוד):>
לא רוצים משא ומתן עם שוחטים, עם רוצחים. 

<היו"ר ניסן סלומינסקי:>
רבותיי, אני מבקש מכולם לשבת. 

<תמר זנדברג (מרצ):>
אפשר רשות דיבור בבקשה?

<היו"ר ניסן סלומינסקי:>
לא, די, נגמרה רשות הדיבור, כבר נתנו לכולם. 

<תמר זנדברג (מרצ):>
אבל לי לא נתת. 

<היו"ר ניסן סלומינסקי:>
מי שהגיע עכשיו... מה אני אעשה. ישבנו כאן שלוש שעות, כולם דיברו, אפילו פעמיים-שלוש - - -

<תמר זנדברג (מרצ):>
מה זה שלוש שעות לעומת 3,000 שנה שירושלים היא עיר הנצח? הנושא מספיק חשוב כדי לשמוע - - -

<היו"ר ניסן סלומינסקי:>
טוב, רבותיי, אני מבקש שקט. תקריא בבקשה את השמות. 
<תמר זנדברג (מרצ):>
רגע, יש כאן חברי כנסת שלא דיברו.

<היו"ר ניסן סלומינסקי:>
אני יודע, מה אני אעשה. 

<טלב אבו עראר (הרשימה המשותפת):>
מה זאת אומרת? עכשיו הגענו. אפשר לדבר בבקשה?

<תמר זנדברג (מרצ):>
אדוני היושב-ראש, אני מבקשת רשות דיבור. 

<טלב אבו עראר (הרשימה המשותפת):>
תן לכל אחד שתי דקות. 

<היו"ר ניסן סלומינסקי:>
לא. 

<שולי מועלם-רפאלי (הבית היהודי):>
- - -

<תמר זנדברג (מרצ):>
עם הנצח לא מפחד מדרך ארוכה - - -

<היו"ר ניסן סלומינסקי:>
שולי, די, מספיק כבר, למה אתם נכנסים ומתחילים את הוויכוחים? די, באמת. 

<טלב אבו עראר (הרשימה המשותפת):>
תן לנו לדבר. 

<עבד אל חכים חאג' יחיא (הרשימה המשותפת):>
החוק הזה בא... חס משלום שיהיה משא ומתן, חס משלום. 

<היו"ר ניסן סלומינסקי:>
רבותיי, אני מעלה להצבעה. את ההצבעה אנחנו נעשה בקריאה של הרשימה.

<תמר זנדברג (מרצ):>
לא, סליחה - - -

<טלב אבו עראר (הרשימה המשותפת):>
תן לנו לדבר. 

<עבד אל חכים חאג' יחיא (הרשימה המשותפת):>
אין תהליך, אין משא ומתן - - -

<קריאות:>
- - -

<גור בליי:>
הנוסח זה הנוסח שהקראתי קודם, עם התיקון שאנחנו מפנים לא לשטח שמתואר בתוספת לצו סדרי השלטון והמשפט, אלא לשטח שמתואר בתוספת להכרזה על הרחבת עיריית ירושלים.

<עבד אל חכים חאג' יחיא (הרשימה המשותפת):>
מה החיפזון הזה? כבוד היועץ המשפטי, אתה דיברת מילים קשות על החוק הזה ועל השינוי של 80 - - -

<קריאות:>
- - -

<תמר זנדברג (מרצ):>
אנחנו רוצים רשות דיבור לפרוטוקול - - -

<היו"ר ניסן סלומינסקי:>
רבותיי, מי בעד לאשר הצעת חוק יסוד: ירושלים בירת ישראל - - -

<טלב אבו עראר (הרשימה המשותפת):>
תן לנו לדבר, למה אתה לא נותן לנו לדבר - - -

<תמר זנדברג (מרצ):>
אדוני היושב-ראש - - -

<עבד אל חכים חאג' יחיא (הרשימה המשותפת):>
רגע, היועץ המשפטי מדבר מילים קשות על השריון הזה - - -

<טלב אבו עראר (הרשימה המשותפת):>
תן לנו לדבר - - -

<היו"ר ניסן סלומינסקי:>
מי בעד - - -

<קריאות:>
- - -

<היו"ר ניסן סלומינסקי:>
רבותיי, אני מבקש להוריד את הידיים - - -

<קריאות:>
- - -

<תמר זנדברג (מרצ):>
אנחנו מבקשים רשות דיבור - - -

<היו"ר ניסן סלומינסקי:>
מי בעד החוק?

<עבד אל חכים חאג' יחיא (הרשימה המשותפת):>
מי בעד שפיכת דמים?

<היו"ר ניסן סלומינסקי:>
כל אחד יגיד אם הוא בעד או נגד.

<עבד אל חכים חאג' יחיא (הרשימה המשותפת):>
מי בעד שפיכת דמים?

<נורית קורן (הליכוד):>
על מי אתם מאיים? - - -

<אורן אסף חזן (הליכוד):>
נשפכו דמים בגלל ההסתה שלך - - -

<אסף פרידמן:>
 ניסן סלומינסקי?

<היו"ר ניסן סלומינסקי:>
בעד. 

<אסף פרידמן:>
שולי מועלם? 

<שולי מועלם-רפאלי (הבית היהודי):>
בעד.

<קריאות:>
- - -

<אסף פרידמן:>
עודד פורר? עודד פורר? עודד פורר?
<עודד פורר (ישראל ביתנו):>
בעד.

<אסף פרידמן:>
יהודה גליק?

<יהודה גליק (הליכוד):>
בעד. 

<אסף פרידמן:>
נורית קורן?

<נורית קורן (הליכוד):>
בעד. 

<אסף פרידמן:>
ענת ברקו?

<תמר זנדברג (מרצ):>
מה זה, יש אנשים שעוד רוצים לדבר, יש חברי כנסת שרוצים לדבר. 

<עבד אל חכים חאג' יחיא (הרשימה המשותפת):>
מה זאת הכוחנות הזאת?

<אסף פרידמן:>
ענת ברקו? ענת ברקו?

<ענת ברקו (הליכוד):>
בעד. 

<תמר זנדברג (מרצ):>
תתביישו לכם.

<טלב אבו עראר (הרשימה המשותפת):>
תן לנו לדבר. 

<עבד אל חכים חאג' יחיא (הרשימה המשותפת):>
מה זה, כיבוש של הכנסת. 

<אסף פרידמן:>
רויטל סויד?

<רויטל סויד (המחנה הציוני):>
נגד.

<אסף פרידמן:>
מרב מיכאלי?

<מרב מיכאלי (המחנה הציוני):>
נגד.

<אסף פרידמן:>
עוד מישהו מהבית היהודי - - - 

<עבד אל חכים חאג' יחיא (הרשימה המשותפת):>
זה עוד כיבוש של הכנסת.

<מרב מיכאלי (המחנה הציוני):>
אדוני, אי אפשר לקיים ככה הצבעה. 

<אסף פרידמן:>
זוהיר בהלול? נגד.

<קריאות:>
- - -

<אסף פרידמן:>
במקום אוסאמה, מסעוד גנאים?

<מסעוד גנאים (הרשימה המשותפת):>
נגד.

<עודד פורר (ישראל ביתנו):>
אתם מנסים לפוצץ את ההצבעה?

<טלב אבו עראר (הרשימה המשותפת):>
זו כוחנות. 

<אסף פרידמן:>
יעל גרמן? 

<יעל גרמן (יש עתיד):>
נגד. 

<אסף פרידמן:>
אלעזר שטרן?

<אלעזר שטרן (יש עתיד):>
נגד.

<אסף פרידמן:>
טלי פלוסקוב?

<טלי פלוסקוב (כולנו):>
בעד. 

<אסף פרידמן:>
מיכאל מלכיאלי? 

<מיכאל מלכיאלי (ש"ס):>
בעד.
<קריאות:>
- - -

<אסף פרידמן:>
אליעזר מוזס?

<מנחם אליעזר מוזס (יהדות התורה):>
בעד.
<אסף פרידמן:>
תמר זנדברג?

<תמר זנדברג (מרצ):>
בוודאי שאני נגד, וכל הדיון הזה הוא לא חוקי. אתם לא יכולים לנהל דיון בצורה כזאת על חוק כזה. זה חוק יותר - - -

<היו"ר ניסן סלומינסקי:>
רבותיי, תשעה הצביעו בעד, שבעה הצביעו נגד. הוועדה אישרה לקריאה ראשונה את הצעת חוק יסוד: ירושלים בירת ישראל.

<עבד אל חכים חאג' יחיא (הרשימה המשותפת):>
אני מבקש רביזיה. 

<היו"ר ניסן סלומינסקי:>
הרביזיה תהיה ב-13:55. 

<הישיבה ננעלה בשעה 13:30.>

